**О Б Р А З Л О Ж Е Њ Е**

## I. УСТАВНИ ОСНОВ

Уставни основ за доношење овог закона садржан је у члану 92. став 1. и члану 97. тачка 15. Устава Републике Србије, којима је утврђено да Република Србија, аутономне покрајине и јединице локалне самоуправе имају буџете у којима морају бити приказани сви приходи и расходи којима се финансирају њихове надлежности и да Република Србија, између осталог, уређује и обезбеђује финансирање остваривања права и дужности Републике Србије, утврђених Уставом и законом.

Чланом 99. став 1. тачка 11. Устава Републике Србије утврђено је да Народна скупштина усваја буџет Републике Србије, на предлог Владе.

**II. МАКРОЕКОНОМСКЕ ПРЕТПОСТАВКЕ БУЏЕТА РЕПУБЛИКЕ СРБИЈЕ ЗА 2026. ГОДИНУ**

### Текућа макроекономска кретања

**Током претходних неколико година Република Србија је, као мала и отворена економија, показала изузетну отпорност на изазове различитог карактера.** Захваљујући одговорној фискалној и монетарној политици, континуираним инвестицијама, као и спроведеним структурним реформама очувана је макроекономска стабилност, сачувано поверење инвеститора и обезбеђен континуитет у привредном расту. Међутим, актуелна дешавања на глобалном и домаћем плану током 2025. године нагло су појачала економску неизвесност. На глобалном нивоу, ескалација протекционистичких мера, раст царинских баријера и процеси трговинске фрагментације изнова тестирају отпорност малих и извозно оријентисаних економија, попут Србије. Истовремено, на домаћем плану присутан је био пораст друштвено-политичких тензија, што је кроз појачану неизвесност и опадање економског поверења негативно утицало на инвестициону и потрошачку активност.

**Раст БДП у првом кварталу 2025. године износио је 1,9% међугодишње, а у другом је благо убрзао на 2,1%, тако да је укупно посматрано привредна активност у првој половини године забележила раст од 2,0%.** Посматрано са производне стране, најизраженији негативан утицај повећане неизвесности забележен је у грађевинарству, сектору привреде који је најосетљивији на промене у општој економској клими. У првој половини 2025. године овај сектор остварио је пад БДВ од 11,3%, чиме је грађевинарство забележило најзначајнији негативан допринос расту БДП. Главни негативан утицај потекао је од смањења активности у нискоградњи, где је вредност изведених радова опала за 19,7%, пре свега као последица прелазне фазе између завршетка великих и покретања нових пројеката, али и услед високе базе из прве половине 2024. године. Са друге стране, високоградња је делимично ублажила ова негативна кретања, остваривши позитиван допринос кроз раст вредности изведених радова од 5,5%. Упркос реалном расту од 2,5%, учинак сектора услуга био је нешто мањи од очекиваног. Иако је у појединим сегментима, попут информационих технологија, финансијских и стручних услуга настављен релативно солидан раст, ефекат слабијих перформанси у класичним услужним гранама - туризму, трговини и саобраћају, условио је да укупан допринос сектора услуга расту БДП остане ограничен. Индустријска производња је у истом периоду забележила раст од 2,5%, чиме је показала отпорност у условима још увек слабе спољне тражње. Својим позитивним резултатом индустрија је делимично ублажила негативне ефекте на раст БДП, који су проистекли из оштрог пада грађевинарства и исподпросечних резултата у сектору услуга. Ова отпорност резултат је активирања нових производних капацитета у већем броју грана, пре свега у аутомобилској и гумарској индустрији, који су обезбедили стабилан извозни и производни допринос упркос изазовном окружењу. Неповољни климатски услови током лета, посебно дуготрајни периоди високих температура и недостатак падавина, негативно су утицали на приносе најважнијих пољопривредних култура, што је имало за последицу још једну испод просечну пољопривредну сезону. Посматрано са расходне стране, у првој половини 2025. године, повећана неизвесност услед појачаних друштвених тензија негативно је утицала пре свега на компоненте домаће тражње. Иако је раст расположивог дохотка био снажан, подстакнут повећањем реалних зарада и пензија, то се није у потпуности одразило на динамику приватне потрошње, чији је раст износио 2,4% у првој половини године. Инвестиције су у првој половини 2025. године показале слабију динамику забележивши смањење од 2,5%, што је пре свега последица пада у грађевинарству. Нето извоз је имао негативан допринос расту БДП, услед бржег раста увоза него извоза. Снажнији раст увоза детерминисан је готово подједнаким доприносом тражње домаћинстава за потрошним добрима и интензивнијег увоза инпута неопходних за потребе привреде. Овај процес додатно је подстакнут појачаним увозом добара уочи најављеног увођења тарифа почетком године и очекиваног раста цена по том основу, што је резултирало и значајним повећањем залиха у првој половини године.

|  |  |
| --- | --- |
| **Доприноси стопи реалног раста БДП, производни приступ, п.п.** | **Доприноси стопи реалног раста БДП, расходни приступ, п.п.** |

**Високофреквентни индикатори такође указују на нешто спорију динамику економске активности током 2025. године, посебно у сектору грађевинарства и појединих услужних делатности, док је индустријска производња наставила са добрим кретањима.**

**У првих осам месеци 2025. године индустријска производњa je забележила повећање физичког обима од 2,7% у односу на исти период претходне године.** Раст је вођен већим обимом производње прерађивачке индустрије и рударства, док је утицај производње електричне енергије био благо негативан. Прерађивачка индустрија је у првих осам месеци остварила повећање од 3,0%. Раст је био диверсификован и остварен у 13 од 24 делатности. Најзначајнији позитиван допринос расту прерађивачке индустрије у овом периоду потиче од гумарске индустрије и аутомобилске индустрије, које су забележиле повећање од 20,1%. и 23,5%, респективно. Снажан међугодишњи раст ове две делатности пре свега је резултат проширења производних капацитета који се односе на производњу гума у компанији Linglong, односно производњу новог модела аутомобила у фабрици у Крагујевцу. Истовремено, физички обим нафтне индустрије био је виши за 10,3%, а настављен је и растући тренд производње основних метала чији је физички обим био већи за 9,3%. Истовремено, позитиван допринос потиче од производње металних производа, као и од хемијске индустрије које су забележиле раст од 5,4% и 4,2%, респективно. С друге стране, најзначајнији негативан допринос кретању прерађивачке индустрије у првих осам месеци 2025. године потекао је од машинске индустрије смањењем производње од 15,0%. Производња одевних предмета забележила је пад од 18,7%, док је физички обим производње прехрамбене индустрије и поправка и монтажа машина и опреме опао за 1,1% и 18,7%, респективно. Остале делатности које су оствариле мањи физички обим производње имале су благ негативан утицај на кретање прерађивачке индустрије. У рударству је забележен раст од 5,5% пре свега као резултат појачане експлоатације угља (11,2%) и раста експлоатације руда метала (3,3%). Истовремено, производња електричне енергије била је мања за 0,7% у првих осам месеци и имала је благ негативан утицај на раст укупне индустријске производње.

**Реалан промет у трговини на мало порастао је за 2,4% у периоду јануар–август 2025. године, али је динамика раста успорила у поређењу са претходним периодом.** Повећање промета остварено је у све три категорије производа: непрехрамбених за 4,5%, моторних горива за 1,8% и прехрамбених производа за 0,9%. Истовремено, дошло је до значајног успоравања туристичке активности, при чему је у првих осам месеци број долазака и ноћења туриста међугодишње смањен за 1,9% и 3,2%, респективно, при чему је пад пре свега последица смањене активности домаћих туриста, док је код страних туриста забележен умерен раст. У првих осам месеци 2025. године девизни прилив од туризма је међугодишње увећан за 0,6%. Поред тога, забележен је пад промета у угоститељству, при чему је у првих седам месеци био реално мањи за 2,3%.

**Сектор информационо комуникационих технологија наставио је континуирани раст, уз све израженији значај у структури домаће привреде.** У првих шест месеци 2025. године остварен је раст БДВ од 6,9%, што потврђује улогу овог сектора као једног од кључних покретача привредног раста. Позитивна кретања у сектору информационих технологија прати раст извозне активности, која је током првих осам месеци 2025. године достигла вредност од 3,0 милијарди евра, уз међугодишње повећање од 12,9%. Таквом динамиком, ИКТ сектор је достигао скоро једну трећину укупног извоза услуга, чиме се потврђује све већа конкурентност домаће ИКТ индустрије и њен значај у спољнотрговинској размени.

**Узимајући у обзир кретања БДП у првој половини године, као и динамику високофреквентних индикатора у јулу и августу, пројекција раста БДП за 2025. годину ревидирана је наниже, са претходних 3,0% на 2,3%. Матрицу ризика у овом тренутку оцењујемо као симетричну, што значи да су изгледи за одступања привредног раста у позитивном и негативном смеру приближно подједнако вероватни.**

**Укупан обим спољнотрговинске робне размене у првих осам месеци 2025. године износио је 49,3 млрд евра и повећан је за 8,3%, уз истовремени раст и извозне и увозне активности.** Током првих осам месеци текуће године, извезено је робе у укупној вредности од 21,8 млрд евра, што представља повећање у односу на исти период претходне године од 8,6%. Наставак раста извоза током 2025. године, упркос неповољним глобалним кретањима и успоравању привредне активности већине трговинских партнера, указује на изражену отпорност домаћег извозног сектора. Извоз прерађивачке индустрије која је и главни генератор раста извоза, био је већи је за 1,6 млрд евра или 9,4%, при чему је повећање остварено у 19 од 23 области. Расту извоза прерађивачке индустрије највише је допринео већи извоз аутомобилске, гумарске и прехрамбене индустрије, као и основних метала и металских производа. Истовремено, извоз из сектора рударства забележио је раст од 8,9% који је скоро у потпуности био вођен повећањем извоза руда метала, док је извоз електричне енергије забележио раст од 36,0%. Пољопривреда је забележила пад извоза од 14,6% у првих осам месеци 2025. године, као последица неповољне пољопривредне сезоне и у претходној и у текућој години, коју су обележили дуги сушни периоди и смањене залихе производа за извоз. У првих осам месеци 2025. године, увоз робе повећан је за 8,0% у односу на исти период претходне године и износио је 27,5 милијарди евра. Посматрано према економској намени, раст робног увоза био је опредељен већим увозом репроматеријала за 5,2% и потрошне робе за 12,0% (прираст од 720,7 и 621,8 мил. евра, респективно), док је пад увоза опреме од 4,0% имао негативан допринос (смањење од 133,6 мил. евра). Оваква кретања у спољнотрговинској размени имала су за резултат повећање спољнотрговинског дефицита који је износио 5,8 млрд евра у посматраном периоду, и већи је за 324,3 мил. евра у односу на исти период претходне године. Истовремено, повећана је покривеност увоза извозом која износи 79,1% у текућој, у односу на 78,7% у истом периоду у претходној години.

**Дефицит текућег рачуна у првих осам месеци 2025. године износио је 2,7 млрд евра, и био је виши за 629,6 мил. евра у односу на исти период претходне године.** На рачуну роба и услуга забележен је дефицит од 3,1 млрд евра, што представља међугодишње повећање од 483,4 мил. евра, услед нижег суфицита на рачуну услуга, али и већег дефицита у трговини робом. На рачуну услуга забележен је суфицит који је износио 1,3 млрд евра и био је нижи за 323,9 милиона евра, док је робни дефицит износио 4,5 млрд евра, што је повећање од 159,5 милиона евра. Повећање робног дефицита у првих осам месеци 2025. године превасходно је условљено преласком нето позиције у размени пољопривредних производа из суфицита у дефицит, затим повећањем дефицита у размени фармацеутских производа и смањењем суфицита у размени електричне опреме. Позитиван нето извоз услуга у највећој мери резултат је већег извоза ИКТ у посматраном периоду. Нето прилив по основу ИКТ услуга повећан је за 14,8% и износио је 2,3 млрд евра. Укупан прилив СДИ у првих осам месеци 2025. године смањен је за 40,5% и износио је 2,1 млрд евра, док је нето прилив по основу СДИ био мањи за 53,9% и износио je 1,5 млрд евра. Посматрано према делатностима, највећи прилив СДИ у првој половини текуће године је остварен у прерађивачкој индустрији (370,3 мил. евра), стручним, научним, иновационим и техничким делатностима (293,6 мил. евра), затим у грађевинарству (242,4 мил. евра), али и у трговини на велико и мало са остварених 224,7 мил. евра. Очекује се да ће се у 2025. години дефицит текућег рачуна износити 5,3% БДП, пре свега као резултат већег дефицита у размени роба и нижег суфицита у размени услуга. У остатку године, очекује се стабилан прилив страних директних инвестиција које ће бити главни извор финансирања дефицита текућег рачуна и у 2025. години.

**Тржиште рада у Србији наставља са позитивним кретањима и током 2025. године, задржавајући стабилност и отпорност у условима умереног успоравања економске активности.** Према подацима Централног регистра обавезног социјалног осигурања (ЦРОСО), у периоду јануар–август 2025. године просечан број запослених био је већи за 0,2% у поређењу са истим периодом претходне године. У приватном сектору забележен је раст од 0,4% (7,6 хиљада лица), док је у јавном сектору број запослених смањен за 0,4% (-2,4 хиљада лица). Према подацима Националне службе за запошљавање, у периоду јануар-август, број лица која активно траже запослење смањен је међугодишње за 7,4% и износио је 350,6 хиљада лица. Позитивна кретања на тржишту рада потврђена су и подацима Анкете о радној снази. Након стопе незапослености од 9,1% у првом кварталу 2025. године, дошло је до њеног смањења на 8,5%, колико је износила у другом кварталу. У односу на други квартал 2024. године дошло је до повећања стопе запослености за 0,1 процентни поен и износила је 51,5%. Структурна побољшања на тржишту рада у овом периоду огледају се пре свега у смањењу стопе дугорочне незапослености за 0,1 п.п. на 3,7%, као и стопе становништва ван радне снаге за 0,2 п.п. на 43,8%. Истовремено, стопа неформалне запослености је смањена за 0,4 процентних поена у односу на исти квартал претходне године и износила је 11,4%. На основу података Републичког завода за статистику у периоду јануар-август 2025. године, просечна нето зарада износила је 107.217 динара. У поређењу са истим периодом претходне године, просечна нето зарада номинално је већа за 10,8%, док је реално повећање износило 6,1%. Реални раст зарада у приватном сектору је износио 6,2% и био је вођен, пре свега повећањем зарада у прерађивачкој индустрији и трговини. Истовремено, забележено је и реално повећање зарада у јавном сектору одлуком Владе од 6,1%. Повољној динамици зарада допринело је и повећање минималне цене рада која је од 2025. године увећавана два пута (у јануару за 13,7% и у октобру за 9,4%), са циљем унапређења животног стандарда лица са најнижим примањима.

**Током 2025. године међугодишња инфлација у Србији је имала променљиву путању.** До маја је бележила опадање и спустила се на ниво од 3,8%, након чега је уследио привремени раст у јуну и јулу, пре свега услед раста цена хране под утицајем неповољних временских прилика. У августу је инфлација износила 4,7%, али је у септембру дошло до наглог успоравања на 2,9%, што представља најнижи ниво још од априла 2021. године. Овај пад резултат је примене Уредбе о посебним условима за обављање трговине за одређену врсту робе, што је довело до значајног успоравања раста цена хране и безалкохолних пића, са 7,8% у августу на 1,7% у септембру. Базна инфлација је такође наставила силазни тренд и у септембру је износила 3,9%, уз умерено успоравање раста цена производа и услуга у оквиру базне компоненте. Очекује се да ће инфлација до краја 2025. године наставити релативно стабилно кретање око централне вредности циља. На такав тренд утицаће ефекти Уредбе о посебним условима за обављање трговине за одређену врсту робе, ефекти досадашњег заоштравања монетарне политике, пад инфлационих очекивања, смањење светских цена енергената, као и нижа увозна инфлација.

### Макроекономске процене за 2026. годину

**Међународно окружење**

**Током 2025. године глобална економија је пословала у изузетно сложеном и нестабилном окружењу, у којем су промене економских и трговинских политика водећих земаља, заједно са појачаним геополитичким тензијама, утицале на токове раста, трговине и инвестиција.** Иако је у октобарском извештају Међународног монетарног фонда (ММФ) глобални раст коригован благо навише, на 3,2% за 2025. и 3,1% за 2026. годину, ова корекција пре свега одражава привремену отпорност привреда и повољнија прилагођавања у првој половини 2025. године. Очекивани пуни ефекти протекционизма и појачане фрагментације међународних токова испољиће се касније, ограничавајући средњорочни потенцијал раста кроз мање ефикасну алокацију ресурса, скупљу трговину и смањен трансфер технологија и знања. У таквом окружењу, креатори политика стоје пред задатком повећања предвидивости и обнављања поверења у трговински и финансијски систем.

**Према најновијим проценама ММФ, код развијених земаља очекује се кретање економске активности у складу са глобалним токовима: раст БДП успорава са 1,8% у 2024. години на 1,6% у 2025. години, уз стабилизацију на приближно истом нивоу током 2026. године.** Раст привреде САД ће успорити са 2,8% у 2024. на 2,0% у 2025. години, уз благу стабилизацију на 2,1% у 2026. години. Иако су очекивања благо побољшана у односу на априлски и јулски извештај, захваљујући делимичном фискалном подстицају и нижим ефективним царинским стопама након постизања нових трговинских споразума, динамика је и даље спорија у односу на пројекције из октобра 2024. године. Док краткорочни фактори, као што су попуштање монетарне политике и солидна домаћа потрошња, настављају да подржавају економску активност, структурна ограничења, попут успоравања раста продуктивности, ограничена понуда радне снаге, трговинске баријере и висок ниво јавног дуга условљавају спорију динамику привреде у односу на претходне циклусе. Очекује се да ће привреда еврозоне постепено убрзати на 1,2% у 2025. години, уз благо успоравање на 1,1% у 2026. години. Опоравак еврозоне пре свега покреће потрошња домаћинстава, подстакнута растом реалних зарада и смањењем инфлације, док је инвестициона активност и даље ограничена због високих трошкова финансирања и слабих очекивања у индустријском сектору. Код земаља у успону очекује се постепено успоравање раста са 4,3% у 2024. години на 4,2% у 2025. и 4,0% у 2026. години.

|  |  |  |  |  |  |
| --- | --- | --- | --- | --- | --- |
| **Табела 1. Међународно окружење – макроекономски показатељи** | | | | | |
|  | 2024 | 2025 | 2026 | 2027 | 2028 |
| Реални раст БДП1, % |  |  |  |  |  |
| Свет укупно | 3,3 | 3,2 | 3,1 | 3,2 | 3,2 |
| Развијене економије | 1,8 | 1,6 | 1,6 | 1,7 | 1,7 |
| САД | 2,8 | 2,0 | 2,1 | 2,1 | 2,1 |
| Еврозона | 0,9 | 1,2 | 1,1 | 1,4 | 1,3 |
| Земље у успону | 4,3 | 4,2 | 4,0 | 4,2 | 4,1 |
| Кина | 5,0 | 4,8 | 4,2 | 4,2 | 4,0 |
| Русија | 4,3 | 0,6 | 1,0 | 1,1 | 1,1 |
| Раст светске трговине, % | 3,5 | 3,6 | 2,3 | 3,1 | 3,2 |
| Стопа незапослености, % |  |  |  |  |  |
| Еврозона | 6,4 | 6,4 | 6,3 | 6,2 | 6,2 |
| САД | 4,0 | 4,2 | 4,1 | 4,0 | 3,9 |
| Потрошачке цене, просек периода, % |  |  |  |  |  |
| Еврозона | 2,4 | 2,1 | 1,9 | 2,1 | 2,0 |
| Развијене економије | 2,6 | 2,5 | 2,2 | 2,1 | 2,1 |
| Земље у успону | 7,9 | 5,3 | 4,7 | 4,2 | 4,1 |
|  |  |  |  |  |  |
| Девизни курс, евро/долар, крај периода | 1,1 | 1,1 | 1,2 | - | - |
| Цене житарица, у доларима, годишње промене2 | -20,1 | -9,1 | 6,5 | 5,7 | 1,8 |
| Цене метала, годишње промене3 | -1,9 | 0,3 | 3,0 | -0,4 | -0,7 |
| Цена руде гвожђа, у доларима4 | -7,7 | -7,6 | -2,4 | -5,4 | -6,2 |
| Цене нафте, у доларима, годишње промене, % | -1,8 | -12,9 | -4,5 | -0,2 | 0,9 |
| Извор: ММФ, *World Economic Outlook*, октобар 2025. | | | | | |
| 1 Светски БДП израчунат је према паритету куповне моћи.  2 Цена житарица добијена као пондерисани просек цена пшенице, кукуруза, соје, пиринча и јечма.  3 Цена метала добијена као пондерисани просек цена бакра, алуминијума, руде гвожђа, калаја, никла, цинка, олова и уранијума.  4 Цена руде гвожђа (садржај гвожђа од 62%) за увоз у Кини, лука Тиан Јан, у доларима по метричкој тони. | | | | | |

**Динамика економске активности Немачке и Италије, наших најважнијих спољнотрговинских партнера из еврозоне, показује извесне знаке опоравка, али и даље остаје знатно испод свог дугорочног потенцијала.** Немачка, као највећа економија еврозоне, према најновијим пројекцијама ММФ, оствариће раст од 0,2% у 2025. години, што представља ревизију навише од 0,2 п.п. у односу на априлску и 0,1 п.п. у односу на јулску пројекцију. Главни фактори који су погурали раст су фискална експанзија и улагање у инфраструктурне и војне пројекте, док ће као ограничавајући фактор деловати дубока зависност индустрије од глобалних ланаца снабдевања који су нарушени растућим геополитичким тензијама и трговинским баријерама. За 2026. годину, очекује се раст од 0,9%, подстакнут благом фискалном експанзијом и умереним опоравком индустријске производње. Италијанска економија ће у 2025. години остварити раст од 0,5%, док се за 2026. годину очекује благо убрзање на 0,8%, што је практично непромењено у односу на претходна очекивања. Дугорочни структурни изазови, као што су ниска продуктивност, неповољна демографска структура и висок јавни дуг, остају ограничавајући фактори бржег раста.

**Према актуелним пројекцијама ММФ, глобална инфлација ће успорити са 5,8% у 2024. години на 4,2% у 2025. години и 3,7% у 2026. години.** Међутим, иако су ове пројекције у складу са претходним, постоје велике разлике међу земљама и регионима. У САД и УК инфлација је ревидирана навише у односу на претходну прогнозу, јер се утицај нових тарифних мера све мање апсорбује кроз профитне марже предузећа, а све више преноси на крајње потрошаче, као и услед повећања регулисаних цена и одложених ефеката раста енергетских трошкова, за које се процењује да су привременог карактера. Истовремено, дезинфлаторни процес у земљама у успону одвија се знатно спорије, што се повезује са вишим ценама хране и енергената и структурним ограничењима у снабдевању. У тим економијама се очекује да инфлација остане изнад 5% и током 2026. године, при чему ће стабилизација цена бити постепена и условљена даљим попуштањем глобалних трошковних притисака и прилагођавањем монетарне политике. Према оцени ММФ, успоравање инфлације у земљама у развоју биће кључно за ублажавање социјалних ризика и очување реалних прихода, с обзиром на висок удео потрошње на храну и енергију у укупним трошковима домаћинстава.

**Према септембарским пројекцијама Европске централне банке (ЕЦБ), раст привреде еврозоне у 2025. години износиће 1,2%, што представља ревизију навише за 0,3 п.п. у односу на очекивања из јуна.** Ова ревизија одражава јаче домаће факторе раста, пре свега повећање реалног дохотка становништва, стабилну запосленост и убрзане инвестиције, који су надокнадили слабију спољну тражњу и делимично ублажили ефекте неповољних спољних цена и нових трговинских ограничења. Привредни раст еврозоне у 2026. години процењује се на 1,0%, што представља благу ревизију наниже у односу на очекивања из јуна (1,1%). Ова корекција одражава очекивано успоравање привредне активности након привремено снажнијег опоравка у 2025. години, када су привредну активност подстакли преносни ефекти, раст реалног дохотка и повећана јавна и приватна улагања. У 2026. години очекује се умереније кретање домаће тражње, јер се ефекат мање инфлације и раста реалних зарада постепено исцрпљује, док се стопа штедње стабилизује. Инвестиције настављају да расту, али споријим темпом услед смањеног утицаја фондова Next Generation EU и мање динамике инвестиција у стамбеном сектору. Истовремено, спољна тражња остаје слаба услед успоравања глобалне трговине, јачег евра и повећаних тарифа, што ограничава извозни сектор. У целини, раст од 1,0% у 2026. години одражава прелаз ка стабилнијој, али умеренијој економској динамици, при чему домаћи фактори и даље остају кључни носиоци раста економске активности, али без додатних једнократних подстицаја из претходног периода.

**Према проценама ЕЦБ очекује се да ће укупна инфлација износити 2,1% у 2025, 1,7% у 2026, и 1,9% у 2027. години, што одражава слабљење домаћих ценовних притисака, али и очекивано благо поновно убрзање у 2027. години због увођења система трговине емисијама ETS2, који ће повећати енергетске трошкове.** Базна инфлација наставља смањење са 2,4% у 2025. на 1,9% у 2026. и 1,8% у 2027. години, под утицајем успоравања раста зарада, слабљења инфлације у сектору услуга и јачања евра, што обара увозне цене индустријских добара. Истовремено, раст зарада постепено успорава а раст јединичних трошкова рада се смањује, што доприноси ублажавању унутрашњих ценовних притисака и стабилизацији профитних маржи предузећа. Јачање евра додатно снижава увозне цене, чиме се робна инфлација ублажава током 2026. године, док у 2027. години овај ефекат постепено слаби.

**Макроекономски оквир Републике Србије**

**У макроекономском оквиру за 2026. годину пројектује се раст БДП од 3,0%,** што одражава примену конзервативног приступа у пројектовању, имајући у виду тренутни ниво ризика из домаћег и међународног окружења, као и додатну неизвесност која произилази из ограничења у обиму производње појединих индустријских делатности.

**Посматрано по агрегатима употребе, разлози ревизије раста БДП у 2026. години налазе се како на страни домаће тражње, тако и на страни нето извоза.** У оквиру домаће тражње дошло је до измена у структури, при чему је код приватне потрошње ревизија извршена навише, док су државна потрошња и инвестиције кориговане наниже, у односу на претходна очекивања. Опоравак потрошачког поверења, у комбинацији са снажним растом реалног расположивог дохотка становништва, пре свега услед повећања зарада и пензија, представљаће један од кључних покретача економске активности у наредном периоду. Под утицајем ових фактора, раст приватне потрошње требало би да убрза на 4,6% са овогодишњих 2,8%. Ова позитивна кретања биће подстакнута постепеним попуштањем привремених ограничења која су током 2025. године успоравала потрошњу, а која су проистекла из наглог пораста друштвено-политичких тензија, као што су штедња из предострожности и одлагање куповина. Са постепеним побољшањем потрошачког расположења очекује се оживљавање тражње, посебно у сегменту трајних добара и услуга. Позитиван допринос расту БДП у 2026. години доћи ће и од државне потрошње за коју се очекује повећање од 2,9%. Убрзање реализације капиталних инфраструктурних пројеката, уз очувану профитабилност домаће привреде из претходног периода и очекивани прилив страних директних инвестиција, требало би да резултира растом инвестиционе активности од 6,9% у 2026. години. Завршна фаза реализације пројеката повезаних са ЕКСПО-ом, укључујући кључне инфраструктурне објекте и приступне путеве, наставиће да подстиче грађевинску активност и представљаће значајан ослонац инвестиционог циклуса у наредној години. Снажна акумулација залиха у 2025. години обезбедила је чврсту полазну основу за 2026, када се очекује њихово постепено смањење, сходно томе, допринос залиха је конзервативно ревидиран наниже. Истовремено, након две узастопно слабије пољопривредне сезоне, у 2026. се очекује нормализација приноса и корекција пољопривредних залиха, што ће додатно обликовати динамику краткорочних токова. Уз опоравак домаће тражње и појачану набавку стратешких инпута, нето извоз ће привремено остварити израженији негативан допринос од -1,6 п.п., при чему се ова динамика посматра као увод у снажније извозне ефекте у наставку хоризонта пројекције. У овом конзервативном сценарију пројектује се нешто спорија динамика извозних активности у нафтној и металној индустрији, с обзиром на изражену неизвесност у овим секторима услед глобалне фрагментације, заоштравања тарифне и царинске политике ЕУ и промена у глобалној енергетској политици. Ради обезбеђивања енергетске стабилности, може се очекивати повећан увоз енергената и одржавање сигурносних залиха, како би се обезбедило стабилно снабдевање домаћег тржишта и подмирење растућих потреба привреде и становништва. Иако ће извоз у појединим гранама прерађивачке индустрије, као и ИКТ сектору и туристичким услугама, наставити да бележи позитивна кретања, очекује се да ти ефекти неће бити довољни да надоместе повећани увозни притисак, па ће нето извоз у наредној години имати негативан утицај на раст БДП.

**Посматрано са производне стране, пројекције раста БДП за 2026. годину одражава опрезну процену кретања индустријске производње.** Спорија динамика у појединим сегментима прерађивачке индустрије, на које утичу процеси глобалне фрагментације и преобликовање енергетских ланаца снабдевања односно „подизање завеса“ у енергетици условљава умеренију динамику производње и извоза. Уз претпоставку постепене нормализације услова спољне трговине, очекује се да се индустријска активност у наставку хоризонта постепено опоравља. Сектор услуга остаће главни носилац привредног раста, са очекиваним повећањем од 3,5% пре свега као резултат снажног раста трговине, саобраћаја и туризма, као и наставка повољних кретања у ИКТ, финансијским и стручно-техничким услугама. Грађевинарство ће у 2026. години остварити раст од око 8,5%, захваљујући наставку реализације инфраструктурних пројеката, уласку у завршну фазу грађевинских активности повезаних са ЕКСПО-ом, као и ефекту ниске базе из 2025. године. За пољопривреду, под претпоставком просечне сезоне, пројектован раст износи 3,1%.

**У наредном периоду очекује се да ће тржиште рада наставити са повољним кретањима, у складу са очекиваним растом економске активности и стабилним макроекономским окружењем.** Креатори јавних политика настављају да унапређују мере усмерене на јачање квалитета радне снаге и улагање у људски капитал, што доприноси лакшем запошљавању и развоју сектора са већом додатом вредношћу. Посебно се истиче раст запослености у областима заснованим на иновацијама и знању, што потврђује структурно јачање економије. Очекује се да ће се наставити активности усмерене на подстицање формалне запослености, чиме се додатно унапређују услови рада и стварају стабилнији извори буџетских прихода. Очекује се наставак позитивних ефеката мера активне политике запошљавања, програма преквалификација и подршке социјалном предузетништву, што ће омогућити већу доступност радних места социјално рањивим групама и допринети инклузивном привредном расту. У складу са наведеним, у средњем року пројектује се постепено смањивање незапослености и наставак реалног раста зарада. У приватном сектору очекује се стабилан раст у складу са тржишним кретањима, док ће зараде у јавном сектору наставити да се усклађују са фискалним правилима, обезбеђујући дугорочну одрживост.

**Током 2026. године очекује се стабилизација инфлације у границама циљаног оквира Народне банке Србије (3% ±1,5 п.п.), уз пројектовану просечну стопу од 3,7%.** Пројекција почива на комбинованом дејству слабљења спољних трошковних притисака и повољнијих домаћих фактора. Са спољне стране, очекује се да ће се наставити пад трошковних фактора који су утицали на раст цена. Са домаће стране, очекује се повољнија пољопривредна сезона, што повећава понуду основних прехрамбених производа и додатно успорава раст цена хране — компоненте са највећом учешћем у потрошачкој корпи. Наставак опрезне монетарне политике допринеће постепеном снижавању базне инфлације, уз усидреност инфлационих очекивања. Додатно, привремена мера ограничења трговачких маржи делује дезинфлаторно у сегменту хране и пића, подстичући конкуренцију и транспарентност и умањујући простор за преливање трошкова на остале категорије. У таквом макроекономском окружењу, очекује се кретање инфлације у границама циљаног оквира НБС. Сходно томе, Србија улази у 2026. годину са јасно дефинисаном путањом стабилизације цена и инфлацијом близу централне вредности циља, што представља предуслов за очување поверења, макроекономску стабилност и наставак раста реалног животног стандарда.

**Неизвесност присутна код пројекција остаје значајно већа од уобичајене, пре свега због природе и обима потенцијалних шокова.** Растућа фрагментација глобалног економског система и могућност заоштравања блоковских подела носе ризик успоравања међународне трговине и волатилности на светским енергетским и финансијским тржиштима, што би могло додатно погодити Србију као малу и отворену економију. У таквом окружењу, Влада наставља са применом мера усмерених на очување макроекономске стабилности, јачање отпорности привреде и ублажавање утицаја спољних шокова, при чему задржавање опадајућег тренда јавног дуга у БДП остаје главно сидро фискалне политике.

**Основне макроекономске претпоставке**

|  |  |  |  |  |  |
| --- | --- | --- | --- | --- | --- |
|  | 2024 | 2025 | 2026 | 2027 | 2028 |
| *Стопа реалног раста БДП,%* | 3,9 | 2,3 | 3,0 | 5,0 | 3,5 |
| *БДП у текућим тржишним ценама (у млрд РСД)* | 9,748.3 | 10.377,9 | 11.085,1 | 12.034,3 | 12.807,2 |
| ***Извори раста: процентне промене у сталним ценама*** |  |  |  |  |  |
| *Лична потрошња* | 5,2 | 2,8 | 4,6 | 3,5 | 3,4 |
| *Државна потрошња* | 4,0 | 2,6 | 2,9 | 2,0 | 2,4 |
| *Инвестиције у основна средства* | 7,7 | 1,6 | 6,9 | 5,9 | 4,5 |
| *Извоз роба и услуга* | 5,2 | 4,3 | 4,7 | 8,4 | 5,6 |
| *Увоз роба и услуга* | 8,0 | 5,5 | 6,5 | 6,0 | 5,5 |
| ***Допринос расту БДП, процентни поени*** |  |  |  |  |  |
| *Домаћа тражња* | 6,0 | 3,4 | 4,6 | 4,1 | 3,8 |
| *Лична потрошња* | 3,2 | 1,8 | 2,9 | 2,2 | 2,2 |
| *Државна потрошња* | 0,7 | 0,5 | 0,5 | 0,3 | 0,4 |
| *Инвестиције у основна средства* | 1,9 | 0,4 | 1,7 | 1,5 | 1,2 |
| *Нето извоз* | -2,1 | -1,1 | -1,6 | 1,0 | -0,4 |
| *Промене у залихама* | 0,2 | 0,7 | -0,5 | 0,0 | 0,0 |
| ***Кретање цена, %*** |  |  |  |  |  |
| *Потрошачке цене (годишњи просек)* | 4,6 | 3,9 | 3,7 | 3,5 | 3,0 |
| *Дефлатор БДП* | 6,3 | 4,1 | 3,7 | 3,4 | 2,9 |
| ***Кретања у спољном сектору (% БДП)*** |  |  |  |  |  |
| *Салдо текућег рачуна* | -4,5 | -5,3 | -6,0 | -4,9 | -5,1 |
| ***Јавне финансије (% БДП)*** |  |  |  |  |  |
| *Фискални резултат сектора државе* | -2,0 | -3,0 | -3,0 | -3,0 | -2,5 |
| *Јавни дуг сектора државе* | 46,9 | 45,0 | 44,5 | 44,3 | 44,1 |

**3. Образложење прихода и примања буџета**

Приходи и примања буџета за 2026. годину утврђена су у следећим износима:

**Приходи и примања буџета Републике Србије за 2026. годину**

|  |  |  |
| --- | --- | --- |
|  | Економска класификација |  |
| **УКУПНИ ПРИХОДИ И ПРИМАЊА** |  | **2.414.700.000.000** |
| **1. Порески приходи** | **71** | **2.080.000.000.000** |
| 1.1. Порез на доходак грађана | 7111 | 150.500.000.000 |
| 1.2. Порез на добит правних лица | 7112 | 275.000.000.000 |
| 1.3. Порез на додату вредност | 7141 | 1.084.000.000.000 |
| 1.4. Акцизе | 717 | 453.300.000.000 |
| *- Акцизе на деривате нафте* |  | 244.000.000.000 |
| *- Акцизе на дуванске прерађевине* |  | 154.000.000.000 |
| *- Остале акцизе* |  | 55.300.000.000 |
| 1.5. Царине | 715 | 99.900.000.000 |
| 1.6. Остали порески приходи | 7145 | 17.300.000.000 |
| **2. Непорески приходи** |  | **303.296.055.000** |
| Редовни непорески приходи |  | 277.796.055.000 |
| *- Приходи од имовине* | 741 | 64.300.000.000 |
| *- Таксе* | 742 | 25.300.000.000 |
| *- Приходи од продаје добара и услуга* | 742 | 88.000.000.000 |
| *- Новчане казне* | 743 | 14.600.000.000 |
| *- Остали редовни непорески приходи* | 714, 733, 745 | 73.896.055.000 |
| *- Примања од продаје нефинансијске имовине* | 8 | 11.700.000.000 |
| Ванредни непорески приходи |  | 25.500.000.000 |
| *- Добит јавних агенција* | 741 | 2.500.000.000 |
| *- Део добити јавних предузећа и дивиденде буџета* | 741, 745 | 12.000.000.000 |
| *- Остали ванредни приходи* | 745 | 11.000.000.000 |
| **3. Донације** | **731,732** | **31.403.945.000** |

**Буџетом Републике Србије за 2026. годину, планирају се укупни приходи и примања у износу од 2.414,7 млрд динара, што представља повећање од 4,2% у односу на процену прихода буџета за 2025. годину**. У односу на приходе планиране буџетом за 2025. годину, планирани приходи у 2026. години већи су за 2,9%. У структури укупних прихода, порески приходи износе 2.080,0 млрд динара или 86,1%, док непорески приходи износе 303,3 млрд динара или 12,6% укупних прихода буџета Републике Србије. Остатак чине донације у износу од 31,4 млрд динара што чини 1,3% укупних прихода. У односу на процењени износ прихода за 2025. годину, укупни приходи буџета у 2025. години већи су за 96,3 млрд динара, при чему су порески приходи повећани за 126,6 млрд динара или за 6,5%, док су непорески приходи умањени 26,3 млрд динара или за 8%. У оквиру пореских прихода, све категорије, бележе умерен раст, при чему се нешто бржи раст предвиђа код пореза на потрошњу и пореза на доходак грађана.

**Буџетски приходи у 2026. години планирани су на основу пројекције кретања најважнијих макроекономских параметара: БДП и његових компоненти, инфлације, девизног курса, кретања спољнотрговинске размене, процене кретања запослености и зарада, као и процењених ефеката измена у пореској политици и других структурних мера.** Пројекцији прихода за наредну годину приступило се опрезно, имајући у виду континуирану неизвесност на домаћем тржишту и у међународном окружењу.Поједини ризици узети у обзир при планирању фискалног оквира за 2025. годину су се материјализовали, пре свега у погледу нижег привредног раста. То је и разлог ревидиране процене прихода у текућој години. Значајне друштвено-политичке тензије крајем 2024. и у првим месецима 2025. године повећале су неизвесност међу привредним субјектима и домаћинствима, подстичући одлагање потрошње. У првој половини 2025. године реални раст БДП био је значајно испод очекиваног као последица мање економске активности у сектору трговине, саобраћаја и туризма, као и пада вредности изведених грађевинских радова. Иако су реални износи пензија и зарада, односно расположивог дохотка, бележили солидан раст захваљујући повољним кретањима на тржишту рада, динамика раста приватне потрошње остала је умеренија. Такав резултат се, пре свега, може приписати израженијем опрезу домаћинстава и одлагању потрошње у условима повећане економске и друштвене неизвесности. Оваква кретања, највише су утицала на наплату пореза на додату вредност, почевши већ у последњем кварталу 2024. године, а настављена су и у већем делу 2025. године.

**Макроекономским оквиром за 2026. годину предвиђено је умерено убрзање економске активности у односу на 2025. годину, уз очекивани раст бруто домаћег производа од око 3%.** Овај раст биће подржан стабилним домаћим факторима – повећањем реалног дохотка становништва, растом запослености и континуитетом јавних и приватних инвестиција – док ће стабилизација инфлације позитивно утицати на кретање реалне личне потрошње и очување куповне моћи. У претходном вишегодишњем периоду, који су обележили енергетска криза и убрзана инфлација, примењен је сет мера усмерених на заштиту животног стандарда становништва и очување енергетске сигурности. Поред циљаних директних давања појединим категоријама грађана, спроведене су и мере пореске политике - пре свега кроз акцизну политику која је посредно утицала на цене појединих акцизних производа - као и контроле цена основних животних намирница и енергената. Већина наведених интервенција била је привременог карактера и укинута је до краја 2023. године, што се посебно односи на акцизну политику у области нафтних деривата. Ради одржавања куповне моћи, усвојене су или ће до краја текуће године бити усвојене следеће мере: повећање минималне зараде у два корака (октобар 2025. и јануар 2026.) у укупном износу од 20,4%, раст зарада у јавном сектору и повећање неопорезивог цензуса, при чему ће оптерећење процењене просечне нето зараде у 2026. години износити 59,7%. Према законској формули, пензије ће у 2026. години бити повећане за 12,2%, чиме ће се обезбедити реалан раст пензијских примања. Такође, мере популационе политике, усвојене током 2022. и 2024. године, имају структурни карактер и позитивно ће утицати на расположиви доходак породица са децом. Све наведене мере допринеће расту личне потрошње и повећању буџетских прихода по основу пореза на потрошњу. Истовремено, очекује се и раст прихода од опорезивања рада, упркос смањењу пореског оптерећења, као резултат повећања зарада у приватном сектору. Поред наведених мера, не очекују се измене у пореској политици које би имале значајнији утицај на буџетске приходе.

**Буџет за 2026. годину предвиђа мере фискалне политике у циљу даљег смањења пореског оптерећења зарада.** Неопорезиви део бруто зараде повећава се са 28.423 на 34.221 динара, пратећи при томе предвиђени раст минималне зараде. Губитак прихода сектора државе по овом основу у 2026. години процењује се на око 24,5 млрд динара, при чему је директан губитак буџета Републике процењен на 4,1 млрд динара, губитак локалног нивоа власти на 12,9 млрд, а остатак од 7,5 млрд се односи на приходе организација обавезног социјалног осигурања. Директан утицај на приходе буџета Републике није значајан, али се са расходне стране, путем трансфера другим нивоима власти и ООСО одражава и на буџетски резултат. Ове мере смањују пореско оптерећење просечне нето зараде за око 0,3 процентних поена у односу на 2025. годину и усмерене су, такође, на постепено повећање прогресивности опорезивања зарада.

**Приходи и примања буџета u 2025. и 2026. години (у млрд динара)**

|  |  |  |  |  |  |  |  |
| --- | --- | --- | --- | --- | --- | --- | --- |
| **Приходи буџета** | **Буџет 2025** | **Процена 2025** | **Буџет 2026** | **Индекс буџет 2026/ буџет 2025** | **Индекс буџет 2026/**  **процена 2025** | **Структура прихода 2025, у %** | **Структура прихода 2026, у %** |
| **Укупно** | **2.346,2** | **2.318,4** | **2.414,7** | **102,9** | **104,2** | **100,0** | **100,0** |
| **Порески приходи** | **1.985,1** | **1.953,4** | **2.080,0** | **104,8** | **106,5** | **84,3** | **86,1** |
| Порез на доходак грађана | 138,4 | 140,3 | 150,5 | 108,7 | 107,3 | 6,1 | 6,2 |
| Порез на добит правних лица | 258,8 | 265,8 | 275,0 | 106,3 | 103,5 | 11,5 | 11,4 |
| Порез на додату вредност | 1.056,0 | 1.002,0 | 1.084,0 | 102,7 | 108,2 | 43,2 | 44,9 |
| Акцизе | 420,0 | 435,3 | 453,3 | 107,9 | 104,1 | 18,8 | 18,8 |
| - Акцизе на деривате нафте | 226,1 | 235,1 | 244,0 | 107,9 | 103,8 | 10,1 | 10,1 |
| - Акцизе на дуванске прерађевине | 143,0 | 149,0 | 154,0 | 107,7 | 103,4 | 6,4 | 6,4 |
| - Остале акцизе | 50,9 | 51,2 | 55,3 | 108,6 | 108,0 | 2,2 | 2,3 |
| Царине | 95,3 | 93,4 | 99,9 | 104,8 | 107,0 | 4,0 | 4,1 |
| Остали порески приходи | 16,6 | 16,6 | 17,3 | 104,2 | 104,0 | 0,7 | 0,7 |
| **Непорески приходи** | **325,7** | **329,6** | **303,3** | **93,1** | **92,0** | **14,2** | **12,6** |
| **Донације** | **35,4** | **35,4** | **31,4** | **88,6** | **88,6** | **1,5** | **1,3** |

**Порез на доходак** пројектован је у износу од 150,5 млрд динара и већи је 7,3% у односу на процењени износ у 2025. години. Учешће пореза на доходак у 2026. години износи 6,2% у укупним буџетским приходима и задржава сличан ниво у односу на претходну годину. Процена прихода по овом основу узима у обзир значајно повећање минималне зараде, планирано повећање зарада у јавном сектору, одржавање позитивних трендова на тржишту рада у оквиру приватног сектора и повећање неопорезивог дела зараде. Због предвиђеног повећања неопорезивог дела зараде, стопа раста пореза на зараде у наредној години биће нешто нижа у односу на планирани раст масе зарада. Порез на зараде, као највећи део прихода од пореза на доходак, пројектован је у износу од 83,6 млрд динара.

Други део укупних пореза на доходак чине остали облици као што су порез на дивиденде, порез на приходе од камата, годишњи порез на доходак и порез на приходе од закупа непокретности. Приходи од дивиденди и осталих облика пореза на доходак одређени су кретањем економске активности и зарада из претходне године, као и пословним одлукама компанија у вези политике дивиденди и инвестиција. Ова група прихода пројектована је у укупном износу од 66,9 млрд динара.

**Порез на добит** правних лица пројектован је у износу од 275 млрд динара и повећан је за 9,2 млрд у односу на процењен износ у 2025. години. У укупним приходима буџета овај порески облик чини 11,4%. Подаци о укупној профитабилности нису познати у тренутку израде буџета те се пројекцији овог прихода приступа опрезно. Већи приходи по основу пореза на добит у 2023. и 2024. години повећали су учешће у БДП овог прихода изнад просечних вредности забележених у претходном периоду. Водећи се принципом опрезности, у наредној години предвиђено је враћање учешћа овог пореза у БДП на вишегодишњи просечни ниво.

**Порез на додату вредност** пројектован је у висини од 1.084 млрд динара што представља номинално повећање од 8,2% у односу процену у 2025. години. Учешће ПДВ у структури укупних прихода, у 2026. години, расте и износи 44,9%. Главна детерминанта кретања ПДВ је домаћа тражња вођена расположивим дохотком становништва. Расположиви доходак зависи од кретања зарада, пензија, социјалне помоћи и осталих облика доходака, укључујући и дознаке, као и од нивоа кредитне активности банака ка становништву. Мере усмерене на очување стандарда и куповне моћи становништва (раст минималне зараде, повећање плата у јавном сектору, редовно усклађивања пензија, повећање социјалних давања), уз претпостављено кретање зарада у приватном сектору, утицаће на повећани ниво расположивог дохотка у 2026. години.

Кретање прихода од ПДВ у протеклих неколико година било је под утицајем једнократних фактора што је довело до већих унутаргодишњих ревизија у периоду од 2022. до 2025. године. У 2022. години дошло је до раста потрошње који је, добрим делом, проистекао из потрошње лица која су привремено боравила у земљи, већег прилива од туризма и значајног раста дознака, као и реализованог фискалног стимулуса. Поред тога, током 2022. године дошло је и до пораста такозване „паничне“ потрошње током првих месеци сукоба у Украјини. Ови фактори су допринели неструктурном повећању прихода од ПДВ-а у 2022. години, док су се ти ефекти током 2023. године, у највећој мери, исцрпели. Структурни опоравак личне потрошње бележи се у последњем кварталу 2023. године, а овај тренд се наставио и током 2024. године. Насупрот томе у 2025. години приходи од ПДВ ревидирани су наниже у односу на буџетски план. За разлику од периода када је приватна потрошња расла брже него расположиви доходак, током 2025. године био је присутан супротан тренд. Потрошња заостаје за растом дохотка, што указује на повећани опрез домаћинстава и одлагање потрошње у условима појачане неизвесности. У прилог томе говоре и подаци о снажном расту депозита (трансакциони и орочени) становништва код пословних банака. Очекује се да ће се приватна потрошња у наредном периоду стабилизовати и ускладити са кретањем расположивог дохотка, иако је и даље присутна неизвесност, првенствено у домену међународних економских односа.

Резултати ефикасније наплате пореских прихода присутни су дужи период и очекује се да ти резултати буду очувани, с тим што ефекти борбе против сиве економије нису експлицитно укључени у пројекцију ПДВ. Ризици за остварење пројекције ПДВ у 2026. години произилазе из остварења макроекономских пројекција (привредни раст, кретање зарада и запослености у приватном сектору), општег сентимента потрошача који је био значајан фактор у 2025. години као и одржања ефикасности наплате.

**Приходи од акциза** пројектовани су укупном износу од 453,3 млрд динара. Акцизе на нафтне деривате планирају се у износу од 244 млрд динара, акцизе на дуванске производе 154 млрд динара, док су остале акцизе планиране у износу од 55,3 млрд динара. Учешће акциза у укупним приходима износи 18,8 %. Пројекција прихода од акциза у 2025. години заснива се на предвиђеној висини акцизних стопа, те процена у кретању потрошње и цена одређених акцизних производа.

Планирани приходи од акцизе на нафтне деривате у 2026. години већи су за 3,8% у односу на процену ових прихода у 2025. години. За разлику од претходног периода, када су акцизном политиком смиривани инфлаторни притисци, у 2024. години она je враћена у редовне токове. Промет нафтних деривата током 2025. године је стабилизован, па је текућа потрошња добра основа за планирање прихода од акциза у наредном периоду. За буџетску 2026. годину пројекција прихода од акциза на деривате нафте претпоставља непромењен обим потрошње и износе акциза који ће, у складу са важећом регулативом, бити усклађени са инфлацијом из претходне године. У 2026. години наставља се примена механизма рефакције акцизе на гориво које се користи у пољопривредне сврхе, а и примена измењеног начина рефакције акцизе за транспортне сврхе у међународном саобраћају. Све наведено важи под претпоставком несметаног снабдевања домаћег тржишта свим потребним врстама и количинама нафтних деривата.

Код акциза на дуванске прерађевине законски је одређена динамика подизања специфичних акцизних стопа. Постојећом регулативом задржава се повећање специфичних акциза по паклици у висини од 1,5 динар, у полугодишњој динамици, с тим што се законски износи увећавају за остварену стопу инфлације из претходне године изнад 2%. Пад потрошње дуванских производа присутан већ дужи низ година, настављен је и током 2025. године, иако нешто нижи него првобитно очекиван. За 2026. годину планиран је умерен пад потрошње дуванских производа од 2%.

Приходи од акциза на алкохолна пића, кафу и електричну енергију (остале акцизе) пројектовани су у складу са постојећом структуром и нивоом потрошње ових производа, очекиваним ценама као и очекиваним редовним усклађивањем акцизних стопа. Од 2015. године уведена је *ад валорем* акциза од 7,5% на вредносно изражену потрошњу електричне енергије, док се за остале производе из ове групације акциза обрачунава на количински изражену потрошњу тзв. специфична акциза.

**Приходи од царина** у 2026. години пројектовани су у износу од 99,9 млрд што представља раст од 7% у односу на 2025. годину. Главне детерминанте за пројекцију прихода од царина су кретање увоза, промене у структури увоза и девизни курс. У наредном периоду очекивани су даљи ефекти примене споразума о слободној трговини са Кином као и усвајање сличних споразума са другим земљама, који могу утицати на динамику кретања наплате царинских дажбина.

**Остали порески приходи** у 2026. години пројектовани су у износу 17,3 млрд динара што је више за 0,7 млрд динара у односу на процену у 2025. години. Ову групу чине порези на употребу, држање и ношење добара и чине 0,7% укупних прихода. Ови приходи су релативно стабилни и кретање економске активности не утиче пресудно на њихову наплату. У републичком буџету највећи део овог прихода чини порез на употребу моторних возила.

**Непорески приходи** процењени су у износу од 303,3 млрд динара, што представља смањење од 8% у односу на процењени износ за 2025. годину. Учешће ове категорије у укупним приходима, у 2026. години, опада и износи 12,6%. Непорески приходи су хетерогена категорија прихода. Поједини непорески приходи индексирају се оствареном инфлацијом у претходној години, остали прате промену у вредности основе на коју се примењују и услед тога се коригују пројектованом инфлацијом, док део чине једнократне уплате у буџет (ванредни непорески приходи), итд. Редовни непорески приходи су различите таксе, накнаде, казне, приходи органа и организација и сви остали приходи који се остварују устаљеном динамиком током године, у приближно сличним износима на месечном нивоу, уз одређене сезонске варијације. Ванредне непореске приходе чине уплате добити јавних предузећа и агенција, дивиденде буџета, приходи по основу наплаћених потраживања Агенције за осигурање депозита, емисионе премије, итд.

Редовни непорески приходи у 2026. години, према пројекцији износе 277,8 млрд динара[[1]](#footnote-1) уз умерен раст у односу на очекиван износ у 2025. години. При пројекцији за 2026. годину поједине категорије ових прихода индексиране су инфлацијом. Од 2015. године у оквиру ове групе непореских прихода налази се накнада за обавезне резерве нафте, која се плаћа по литру нафтних деривата, а усклађује се по истом принципу као и висина акцизе на нафтне деривате. У оквиру ове групе приказани су и приходи од продаје нефинансијске имовине. Иако је првобитно било планирано да се целокупан износ уплате од стране телекомуникационих оператера по основу дозвола за коришћење 5Г мреже уплати у 2025. години, накнадно је одлучено да се износ подели на две једнаке рате. Процедура добијања лиценци је у току и очекује се да прва половина износа буде уплаћена до краја 2025. године, а остатак у 2026. години.

Ванредни непорески приходи у 2026. години мањи су у односу на очекивани износ у 2025. години првенствено због тога што ће током 2025. године бити уплаћена добит од стране НБС, а у начелу ова врста уплата се не планира унапред. Код процене ове групе прихода начелно се полази се од њиховог структурног нивоа (дивиденде и уплата добити јавних предузећа и агенција) и најаве појединачних уплата. У 2026. години предвиђено је 25,5 млрд динара ванредних непореских прихода, од чега 14,5 млрд динара по основу добити и дивиденди. Овај принцип не прејудицира да до већих уплата по овом основу неће доћи, нити ограничава могуће уплате од стране субјеката који ту обавезу имају.

Сопствени приходи индиректних буџетских корисника неће бити посебно приказивани јер су укључивањем свих индиректних корисника буџета, постали саставни део укупних непореских прихода.

Очекивани износ **донација** износи 31,4 млрд динара и у односу на 2025. годину је смањен, а пројектован је у складу са плановима буџетских корисника. Учешће овог облика прихода у укупним приходима буџета за 2026. годину износи 1,3%.

***Фискални резултати на нивоу опште државе у 2026 години и средњорочни фискални оквир***

**Пројектовани дефицит сектора државе у 2026. години износи 3% БДП, док се јавни дуг на нивоу сектора државе смањује и до краја године задржава на нивоу од 44,5% БДП.** Средњорочни фискални оквир предвиђа одржавање дефицита сектора државе на нивоу од 3% у 2026. и 2027. години и постепено смањење на 2,5% у 2028. години. У истом периоду предвиђен је и пад учешћа јавног дуга на 44,1% БДП. Пројекције фискалних агрегата у периоду од 2026. до 2028. године заснивају се на пројекцијама макроекономских показатеља за наведени период, планираној пореској политици која подразумева даље усаглашавање са законима и директивама ЕУ и фискалним и структурним мерама.

**Циљеви фискалне политике у средњем року, остају уравнотежење и стабилизација јавних финансија, како би се смањило учешће јавног дуга у БДП и створиле основе за стабилан привредни раст.** Индикатори фискалне одрживости показују одсуство краткорочног ризика, док је примарни стабилизациони јаз позитиван, што потврђује стабилну силазну путању дуга. На страни расхода приоритет остаје на инвестицијама са највишим мултипликаторима - у саобраћај, енергетику, дигиталну и зелену транзицију - уз строгу контролу текућих расхода. На приходној страни, политика је усмерена на смањење пореског оптерећења рада, проширење пореске базе и унапређење наплате путем дигитализације и модернизације Пореске управе. Фискални ризици се контролишу конзервативним буџетирањем, одржавањем фискалних резерви и активним управљањем дугом. Главни ризици су продубљена глобална фрагментација, трговинске баријере, волатилност цена енергената и климатске политике. Одговор фискалне политике заснива се на одрживим јавним финансијама и убрзању структурних реформи ради очувања стабилности и инвестиционог кредибилитета. У целини, средњорочни фискални оквир спаја стабилност и развој: контролисани дефицити, опадајући јавни дуг, висока капитална улагања и предвидива социјална политика омогућавају да се одржи макрофискална стабилност, подржи раст од око 3,8% просечно годишње и очува простор за реакцију у случају спољних шокова - што Србију позиционира као стабилну, отпорну и развојно оријентисану економију.

1. **Образложење расхода и издатака буџета**

Приликом планирања расхода и издатака за сваког буџетског корисника, пошло се од важеће организационе, функционалне и програмске структуре, као и надлежности корисника према Закону о министарствима („Службени гласник РС”, бр. 128/20, 116/22 и 92/23-др. закон).

Расходи и издаци приказани по бруто принципу обухватају поред расхода и издатака који се финансирају из општих прихода и примања буџета и оне расходе и издатке које корисници буџетских средстава финансирају из донација, домаћих и међународних кредита, као и прихода које корисници остваре продајом добара и услуга у складу са Законом о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 - исправка, 108/13, 142/14, 68/15 - др. закон, 103/15, 99/16, 113/17, 95/18, 31/19, 72/19, 149/20, 118/21, 118/21 - др. закон, 138/22, 92/23 и 94/24) и других извора финансирања.

У буџету Републике Србије за 2026. годину, планирана су средства између осталог и за повећање плата и пензија, изградњу највећих инфраструктурних пројеката и остале расходе и издатке у складу са надлежностима буџетских корисника.

**Расходи и издаци буџета Републике Србије за 2026. годину**

| ОПИС | Eкономскa класификацијa | Износ у динарима |
| --- | --- | --- |
| УКУПНИ РАСХОДИ И ИЗДАЦИ |  | 2.751.700.000.000 |
| 1.Текући расходи | 4 | 2.111.239.931.000 |
| 1.1. Расходи за запослене | 41 | 656.148.250.000 |
| - Плате, додаци и накнаде запослених (зараде) | 411 | 525.501.570.000 |
| - Социјални доприноси на терет послодавца | 412 | 89.873.238.000 |
| - Остали расходи за запослене | 413 до 417 | 40.773.442.000 |
| 1.2. Коришћење услуга и роба | 42 | 271.541.876.000 |
| 1.3. Отплата камата и пратећи трошкови задуживања | 44 | 212.189.414.000 |
| - Отплата домаћих камата | 441 | 72.019.117.000 |
| - Отплата страних камата | 442 | 109.629.000.000 |
| - Отплата камата по гаранцијама | 443 | 10.963.000.000 |
| - Пратећи трошкови задуживања | 444 | 19.578.297.000 |
| 1.4. Субвенције | 45 | 214.459.717.000 |
| - Субвенције у области науке |  | 4.100.985.000 |
| - Субвенције у области рударства и енергетике |  | 11.500.000.000 |
| - Субвенције у области заштите животне средине |  | 3.969.457.000 |
| - Субвенције за ваздушни саобраћај |  | 605.000.000 |
| - Субвенције у привреди |  | 27.806.500.000 |
| - Субвенције у пољопривреди |  | 116.500.000.000 |
| - Субвенције за железнички саобраћај |  | 24.530.000.000 |
| - Субвенције за друмски саобраћај |  | 19.100.000.000 |
| - Субвенције у области туризма |  | 1.855.000.000 |
| - Субвенције у области културе |  | 1.497.400.000 |
| - Остале субвенције |  | 2.995.375.000 |
| 1.5. Донације страним владама | 461 | 1.000.000 |
| 1.6. Дотације међународним организацијама | 462 | 10.956.431.000 |
| 1.7. Трансфери осталим нивоима власти | 463 | 83.118.102.000 |
| - Ненаменски трансфери општинама и градовима | 463 | 33.327.366.000 |
| - Остали трансфери | 463 | 49.790.736.000 |
| 1.8. Дотације организацијама за обавезно социјално осигурање | 464 | 395.193.703.000 |
| - Републички фонд за пензијско и инвалидско осигурање |  | 301.863.000.000 |
| - Национална служба за запошљавање |  | 750.000.000 |
| - Републички фонд за здравствено осигурање |  | 77.800.000.000 |
| - Фонд за социјално осигурање војних осигураника |  | 300.000.000 |
| - Остале дотације |  | 14.480.703.000 |
| 1.9. Остале дотације и трансфери | 465 | 3.600.426.000 |
| 1.10. Социјално осигурање и социјална заштита | 47 | 212.213.841.000 |
| - Дечја заштита |  | 131.183.668.000 |
| - Борачко - инвалидска заштита |  | 24.873.600.000 |
| - Социјална заштита |  | 40.731.186.000 |
| - Транзициони фонд |  | 150.000.000 |
| - Ученички стандард |  | 1.048.431.000 |
| - Студентски стандард |  | 1.548.882.000 |
| - Стипендије за младе таленте |  | 1.119.140.000 |
| - Спортске стипендије, награде и признања |  | 2.369.600.000 |
| - Избегла и расељена лица |  | 209.147.000 |
| - Остала социјална заштита из буџета |  | 8.980.187.000 |
| 1.11. Остали текући расходи | 43, 48 и 49 | 51.817.171.000 |
| - Средства резерви | 499 | 5.002.000.000 |
| - Остали текући расходи | 43 и 48 | 46.815.171.000 |
| 2. Издаци за нефинансијску имовину | 5 | 603.282.950.000 |
| 3. Издаци за отплату главнице (у циљу спровођења јавних политика) | 61 | 23.700.000.000 |
| 4. Издаци за набавку финансијске имовине (у циљу спровођења јавних политика) | 62 | 13.477.119.000 |

Буџетом Републике Србије за 2026. годину, планирани су укупни расходи и издаци у износу од 2.751,70 млрд динара.

|  |  |  |  |  |  |
| --- | --- | --- | --- | --- | --- |
| **ОПИС** | **Буџет 2025** | **Буџет 2026** | **индекс** | **Структура расхода Буџет 2025, у %** | **Структура расхода Буџет 2026, у %** |
| **УКУПНИ РАСХОДИ И ИЗДАЦИ** | **2.660,20** | **2.751,70** | **103,44** | **100,00%** | **100,00%** |
| **Текући расходи** | **2.002,11** | **2.111,24** | **105,45** | **75,26%** | **76,72%** |
| Расходи за запослене | 588,26 | 656,15 | 111,54 | 22,11% | 23,85% |
| Расходи за коришћење услуга и роба | 268,03 | 271,54 | 101,31 | 10,08% | 9,87% |
| Отплата камата и пратећи трошкови задуживања | 220,25 | 212,19 | 96,34 | 8,28% | 7,71% |
| Субвенције | 224,04 | 214,46 | 95,72 | 8,42% | 7,79% |
| Донације страним владама | 0,02 | 0,00 | 6,42 | 0,00% | 0,00% |
| Дотације међународним организацијама | 9,67 | 10,96 | 113,33 | 0,36% | 0,40% |
| Трансфери осталим нивоима власти | 81,43 | 83,12 | 102,07 | 3,06% | 3,02% |
| Дотације организацијама за обавезно социјално осигурање | 355,72 | 395,19 | 111,10 | 13,37% | 14,36% |
| Остале дотације и трансфери | 3,55 | 3,60 | 101,38 | 0,13% | 0,13% |
| Социјално осигурање и социјална заштита | 197,40 | 212,21 | 107,50 | 7,42% | 7,71% |
| Остали текући расходи | 53,73 | 51,82 | 96,45 | 2,02% | 1,88% |
| **Издаци за нефинансијску имовину** | **612,59** | **603,28** | **98,48** | **23,03%** | **21,92%** |
| **Издаци за отплату главнице (у циљу спровођења јавних политика)** | **22,05** | **23,70** | **107,46** | **0,83%** | **0,86%** |
| **Издаци за набавку финансијске имовине (у циљу спровођења јавних политика)** | **23,45** | **13,48** | **57,46** | **0,88%** | **0,49%** |

**Расходи и издаци буџета 2026. години (у млрд динара)**

У структури укупних расхода и издатака текући расходи износе 2.111,24 млрд динара или 76,72%, издаци за нефинансијску имовину износе 603,28 млрд динара или 21,92%. Остатак чине издаци за отплату главнице у циљу спровођења јавних политика у износу од 23,70 млрд динара или 0,86% укупних расхода и издатака и издаци за набавку финансијске имовине у циљу спровођења јавних политика у износу од 13,48 млрд динара или 0,49% укупних расхода и издатака.

A pie chart with different colored sections

AI-generated content may be incorrect.

**Расходи за запослене** износе 656,15 млрд динара. Учешће ових расхода у укупним расходима и издацима је 23,85%.

Плате запослених које се обезбеђују у буџету Републике Србије регулисане су Законом о платама у државним органима и јавним службама, Законом о платама државних службеника и намештеника, Законом о буџетском систему и другим посебним законима.

На плате изабраних лица у Народној скупштини (народни посланици) и Влади примењују се одредбе Закона о платама у државним органима и јавним службама.

На плате запослених у Министарству унутрашњих послова, Безбедносно-информативној агенцији, Министарству одбране, као и за носиоце правосудних функција (судије и тужиоци) примењују се одредбе посебних закона.

На плате запослених који раде на спровођењу контроле у Управи царина, Пореској управи и Управи за спречавање прања новца, поред Закона о платама државних службеника и намештеника, примењују се и посебни прописи (уредбе, правилници, одлуке и др.) којима је регулисан њихов рад.

Изузетно, услед смањеног обима прихода остварених по основу наплате судских такси, плате судија исплаћиваће се до 30% из прихода остварених по основу наплате судских такси које припадају правосудним органима, а преостали део из извора 01 - Општи приходи и примања буџета уз претходно добијену писану сагласност министарства надлежног за послове финансија.

Маса плата, односно зарада, планирана је у складу са Законом о буџетском систему.

Средства за плате су планирана између осталог на основу следећих параметара:

* постојећег броја запослених;
* увећања плата у одговарајућем проценту;
* повећања неопорезивог износа зараде на 34.221 динара.

У 2026. години плате запослених код корисника буџетских средстава планирају се у складу са основицама за обрачун и исплату плата, као и увећањима дефинисаним чл. 9. и 10. овог закона, која се примењују почев од плате за јануар 2026. године.

У буџетској 2026. години не може се вршити обрачун и исплата поклона у новцу, божићних, годишњих и других врста награда и бонуса и примања запослених ради побољшања материјалног положаја и побољшања услова рада, као и других примања из члана 120. став 1. тачка 4. Закона о раду („Службени гласник РС”, бр. 24/05, 61/05, 54/09, 32/13, 75/14, 13/17-УС, 113/17 и 95/18-аутентично тумачење), предвиђених посебним и појединачним колективним уговорима и другим актима, за директне и индиректне кориснике буџетских средстава буџета Републике Србије, локалне власти и кориснике средстава организација за обавезно социјално осигурање, осим јубиларних награда за запослене и новчаних честитки за децу запослених.


У 2026. години не могу се исплаћивати запосленима код корисника буџетских средстава награде и бонуси који према међународним критеријумима представљају нестандардне, односно нетранспарентне облике награда и бонуса.

Изузетно, исплата награда и бонуса запосленима код корисника средстава буџета Републике Србије и корисника средстава организација за обавезно социјално осигурање у 2026. години може се вршити на основу одлуке Владе.

**Расходи за коришћење услуга и роба** износе 271,54 млрд динара. Учешће ових расхода у укупним расходима и издацима је 9,87%. Средства су планиранa за: **сталне трошкове** буџетских корисника (енергетске и комуналне услуге, услуге комуникација, трошкови осигурања, трошкове закупа и др.); **услуге по уговору** (реализација делатности образовања, спровођење судских поступака судова, спровођење тужилачких активности тужилаштава, обављање делатности установа социјалне заштите и подршка рада хранитеља, операције и функционисање Министарства одбране и Војске Србије, развој система ИТ и електронске управе, Cloud лиценцирање и подршка, модернизација пореске администрације, информациона подршка трезорском пословању, информатизација здравственог система у јединствени информациони систем, материјална подршка раду правосудних органа и др.); **специјализоване услуге** (подршка реализацији општег интереса у научној истраживачкој делатности, подршка раду универзитета, реализација делатности образовања, операције и функционисање Министарства одбране и Војске Србије, безбедност хране, ветеринарска и фитосанитарна политика, подршка раду установа културе у области савременог стваралаштва, ваздушни саобраћај, стручна и административна подршка у области привредног и регионалног развоја и др.); **текуће поправке и одржавање** (текуће поправке и одржавање у војсци и полицији, реализација делатности образовања, уређење водотока и заштита од штетног дејства вода и др.); **материјал** (набавка горива, намирница за припремање хране и униформи за војску и полицију, лекова за војно здравство, подршка образовању ученика и студената, набавка наставних средстава за ученике, полазнике и установе, обављање делатности установа социјалне заштите, подршка лицима лишених слободе, одржавање објеката и oпреме, набавка опреме и материјала, систем одбране од града и др.).

**Отплата камата и пратећи трошкови задуживања** планирани су у износу од 212,19 млрд динара и учествују са 7,71% у укупним расходима и издацима. Средства су највећим делом планирана за сервисирање домаћег и спољног дуга и плаћања по гаранцијама.

**Расходи за субвенције** планирани су у укупном износу од 214,46 млрд динара и учествују са 7,79% у укупним расходима и издацима. Субвенције су највећим делом планиране за: субвенције у пољопривреди (подршка реализацији мерама у оквиру директних подстицаја у пољопривреди, подршка реализацији мерама руралног развоја; ИПАРД; подршка за заштиту здравља животиња и др.); субвенције за различите видове саобраћаја (железнички, друмски и ваздушни саобраћај); субвенције у привреди (улагања од посебног значаја у привреди, подршка реализацији EXPO Београд 2027 и др.); субвенције у области рударства и енергетике (консолидација пословања ЈП ПЕУ Ресавица, енергетски угрожени купац, реализација пројекта БеоГрид2025 и др.); субвенције у области заштите животне средине (подстицаји за поновну употребу и искоришћење отпада); субвенције у области културе (подршка филмској уметности и осталом аудиовизуелном стваралаштву и др.); субвенције у области науке (подршка раду Фонда за иновациону делатност и Фонда за науку и др.); субвенције у области туризма (изградња скијалишне инфраструктуре, подршка раду Туристичке организације Србије и др.); остале субвенције (подршка предузећима за професионалну рехабилитацију особа са инвалидитетом; подршка унапређењу квалитета живота српског и неалбанског становништва на територији АП Косово и Метохија и др.).



**Дотације међународним организацијама** планиране су у износу од 10,96 млрд динара и њихово учешће у укупним расходима и издацима је 0,40%. Средства су планирана највећим делом за: ИПА подршку за учешће у програмима ЕУ; подршку интеграцији у европски образовни простор; административну подршку управљању финансијским и фискалним системом, чланство у међународним организацијама и међународне активности и сарадњу и др.

**Трансфери осталим нивоима власти** планирани су у укупном износу од 83,12 млрд динара и учествују са 3,02% у укупним расходима и издацима. Наведени трансфери су планирани за наменске и ненаменске трансфере јединицама локалне самоуправе и трансфере Аутономној покрајини Војводини.

Средства за покриће издатака буџета Аутономне покрајинe Војводине обезбедиће се из дела прихода од пореза на доходак грађана - пореза на зараде, у висини од 18% износа оствареног на територији Аутономне покрајине Војводине, из дела прихода од пореза на добит предузећа, у висини од 42,7% износа оствареног на територији Аутономне покрајине Војводине и из трансфера из буџета Републике Србије, и то:

- трансфери за поверене послове у складу са законом којим се утврђују надлежности Аутономне покрајине Војводине;

- наменски и ненаменски трансфери јединицама локалне самоуправе са територије Аутономне покрајине Војводине, у складу са Законом о финансирању локалне самоуправе;

- наменски капитални трансфери за пројекте које утврди Влада. У наредној табели приказана су средства која се из буџета Републике Србије усмеравају буџету Аутономне покрајине Војводине (трансфери за поверене послове, наменски и ненаменски трансфери јединицама локалне самоуправе са територије АП Војводине и др), као и средства намењена за капиталне издаткe:

| **Ред број** | **Орган/организација** | **Законски основ** | **2026. год.** | |
| --- | --- | --- | --- | --- |
| **ТРАНСФЕРИ ИЗ БУЏЕТА РЕПУБЛИКЕ СРБИЈЕ** | | | | |
| 1 | Министарство финансија | Закон о финансирању локалне самоуправе (ненаменски трансфер ЈЛС на територији AПВ) | 7.705.554.000 | |
| 2 | Министарство грађевинарства, саобраћаја и инфраструктуре | Закон о утврђивању надлежности АП Војводина | 21.000.000 | |
|  | |
| 3 | Министарство пољопривреде, шумарства и водопривреде | Закон о утврђивању надлежности АП Војводина. | 33.100.000 | |  | |
| 4 | Министарство просвете | Закон о основама система образовања и васпитања (припремни предшколски програм) | 1.062.000.000 | |  | |
| 5 | Министарство културе | Закон о обнови културно-историјског наслеђа и подстицању развоја Сремских Карловаца | 100.000.000 | |  | |
| 6 | Министарство за рад, запошљавање, борачка и социјална питања | Закон о социјалној заштити | 145.000.000 | |  | |
| 7 | Министарство унутрашње и спољне трговине | Закон о утврђивању надлежности АПВ | 2.700.000 | |  | |
| 8 | Министарство за бригу о селу | Закон о министарствима | 519.200.000 | |  | |
| 9 | Министарство информисања и телекомуникација | Закон о министарствима, Закон о јавном информисању и медијима, Закон о јавним медијским сервисима | 980.000.000 | |  | |
| Закон о електронским комуникацијама | 1.500.000 | |  | |
| 10 | Комесаријат за избеглице и миграције | Закон о избеглицама, Закон о управљању миграцијама, Национална стратегија за решавање питања избеглица и ИРЛ | 260.000.000 | |  | |
| **I** | **СВЕГА (од 1 до 10)** |  | **10.830.054.000** | |  | |
| **СРЕДСТВА БУЏЕТА РС КОЈА СЕ УСМЕРАВАЈУ НА ТЕРИТОРИЈУ АПВ** | | | | |  |
| 11 | Министарство унутрашњих послова | Средства за безбедност саобраћаја | 200.000.000 | |  | |
| 12 | Министарство привреде | Субвенције приватним предузећима за спровођење уговора о додели средстава подстицаја | 6.677.547.000 | |  | |
| 13 | Министарство грађевинарства, саобраћаја и инфраструктуре | Брза саобраћајница Iб реда Нови Сад-Рума | 16.500.000.000 | |  | |
| Пројекат мађарско - српске железнице | 14.775.858.000 | |  | |
| Извођење дела радова на изградњи аутопута Е-75, деоница: ГП Келебија-петља Суботица Југ | 500.000.000 | |  | |
| Унапређење услова за превођење бродова у оквиру бране на Тиси код Новог Бечеја | 137.300.000 | |  | |
| Проширење капацитета Луке Сремска Митровица | 79.880.000 | |  | |
| Проширење капацитета Луке Богојево | 432.000.000 | |  | |
| Реконструкција и доградња граничног прелаза Хоргош | 200.000.000 | |  | |
| Изградња моста - обилазнице око Новог Сада са приступним саобраћајницама | 7.600.000.000 | |  | |
| Изградња аутопута, деоница: Београд - Зрењанин | 12.000.000.000 | |  | |
| Пројекат изградње пешачко-бициклистичког моста на стубовима старог моста у Новом Саду | 500.000.000 | |  | |
| Пројекат изградње комуналне (канализационе) инфраструктуре и инфраструктуре за одлагање комуналног чврстог отпада у Републици Србији | 4.200.000.000 | |  | |
| Имплементација ВТС и говорног ВХФ система на реци Тиси у Републици Србији | 1.000.000 | |  | |
|  |  | Имплементација АИС Атонс система на реци Тиси у Републици Србији | 1.000.000 | |  | |
|  |  | Изградња моста са приступним саобраћајницама на реци Дунав код Бачке Паланке | 600.000.000 | |  | |
| 14 | Министарство правде | Реконструкција фасаде и фасадне столарије у објекту правосудних органа у Новом Саду | 100.000.000 | |  | |
| 15 | Министарство правде - Управа за извршење кривичних санкција | Радови на реконструкцији и изградњи објеката у оквиру КПЗ у Сремској Митровици | 105.000.000 | |  | |
| Изградња и опремање новог павиљона у Сремској Митровици | 111.300.000 | |  | |
| Изградња и опремање новог затвора у Суботици | 105.400.000 | |  | |
| 16 | Министарство пољопривреде, шумарства и водопривреде - Управа за аграрна плаћања | Средства за подстицаје у пољопривреди | 27.400.000.000 | |  | |
| 17 | Министарство пољопривреде, шумарства и водопривреде - Републичка дирекција за воде | Изградња система за наводњавање - прва фаза | 57.715.000 | |  | |
| 18 | Министарство заштите животне средине | Трансфери по конкурсима | 750.000.000 | |  | |
| Подстицаји за програме управљања заштићеним природним добрима од националног интереса | 150.000.000 | |  | |
| Подстицаји за поновну употребу и искоришћење отпада | 1.300.000.000 | |  | |
| Суфинансирање реализације пројеката заштите и очувања животне средине | 1.692.448.000 | |  | |
| 19 | Министарство просвете | Расходи у основном и средњем образовању, ученичком и студентском стандарду, а од 2026. године и у високом образовању | 80.269.400.000 | |  | |
| 20 | Министарство здравља | Реконструкција Клиничког центра Војводине | 2.274.300.000 | |  | |
| 21 | Министарство културе | Подршка раду Матице српске | 81.000.000 | |  | |
| 22 | Министарство за рад, запошљавање, борачка и социјална питања | Закон о социјалној заштити | 186.140.000 | |  | |
| 23 | Министарство туризма и омладине | Подршка раду „Парк Палић” д.о.о. | 10.000.000 | |  | |
| 24 | Министарство информисања и телекомуникација | Пројектно финансирање јавних медијских сервиса (Радио-телевизија Војводине). | 20.000.000 | |  | |
| 25 | Министарство за јавна улагања | Обнова и унапређење објеката јавне намене | 1.543.610.000 | |  | |
| 26 | Републичка дирекција за имовину Републике Србије | Изградња граничног прелаза Сремска Рача | 3.200.000.000 | |  | |
| **II** | **СВЕГА (од 11 до 26)** |  | **183.760.898.000** | |  | |
|  | **УКУПНО (I+II)** | | | **194.590.952.000** |  |

У складу са Законом о финансирању локалне самоуправе утврђен је годишњи износ укупног ненаменског трансфера, који се распоређује јединицама локалне самоуправе, у укупном износу од 33,3 млрд динара.

Остали трансфери (наменски) планирани су за: подршку функционисању установа и организација на територији АП Косово и Метохија као и за изградњу и реконструкцију стамбених објеката на територији АП Косово и Метохија, изградњу београдског метроа; пројекат развоја локалне инфраструктуре и институционалног јачања локалних самоуправа; реализацију четворочасовног припремног предшколског програма, подршку раду универзитетима, подршку развоју пословне инфраструктуре, улагања од посебног значаја; санацију и затварање несанитарних депонија и реализацију пројеката изградње система управљања отпадом и отпадним водама; спровођење мера за унапређење енергетске ефикасности, подстицаје за изградњу инфраструктуре и супраструктуре у туристичким дестинацијама; финансирање основне делатности јавних медијских сервиса - Радио-телевизија Војводине; подршку куповини сеоских кућа са окућницом и др.

**Дотације организацијама обавезног социјалног осигурања** планиране у износу од 395,19 млрд динара, што представља 14,36%, укупних расхода и издатака и односе се на дотације Националној служби за запошљавање, Републичком фонду за пензијско и инвалидско осигурање, Републичком фонду за здравствено осигурање, Фонду за социјално осигурање војних осигураника и остале дотације.


Дотације Националној служби за запошљавање планиране су у укупном износу од 0,75 млрд динара са раздела Министарства за рад, запошљавање, борачка и социјална питања и то за подстицање запошљавања особа са инвалидитетом у износу од 0,55 млрд динара и имплементацију програма „Гаранција за младеˮ у износу од 0,20 млрд динара.

Дотације Републичком фонду за пензијско и инвалидско осигурање планиране су у укупном износу од 301,86 млрд са раздела Министарства финансија то за исплату недостајућих средстава за редовне пензије и за подршку остварењу права корисника у складу са Законом о пензијском и инвалидском осигурању и посебним прописима.

Дотације Републичком фонду за здравствено осигурање планиранe су у укупном износу од 77,8 млрд динара и то: са раздела Министарства финансија у износу од 57,09 млрд динара, од чега због смањене стопе доприноса за здравствено осигурање у износу од 56,59 млрд динара и по основу доприноса за здравствено осигурање за одређена привредна друштва у износу од 0,5 млрд динара; са раздела Министарства здравља у износу од 20,71 млрд динара и то 5,90 млрд динара за накнаду зараде у случају привремене спречености за рад због болести или компликација у вези са одржавањем трудноће, 10,20 млрд динара за здравствену заштиту лица оболелих од ретких болести, 4,60 млрд динара за здравствену заштиту лица која се сматрају осигураницима по члану 16. став 1. Закона о здравственом осигурању и 0,01 млрд динара за подршку активностима Банке репродуктивних ћелија.


Дотације Фонду за социјално осигурање војних осигураника су планиране у износу од 0,30 млрд динара са раздела Министарства одбране за накнаду дела трошкова за становање корисницима војних пензија.

Остале дотације у износу од 14,48 млрд намењене су за: пореске олакшице организацијама за обавезно социјално осигурање; изградњу, реконструкцију и опремање здравствених установа; инвестиционо улагање и инвестиционо-текуће одржавање просторија; медицинске и немедицинске опреме и др.




**Остале дотације и трансфери** планиранe су у износу од 3,60 млрд динара што представља 0,13% укупних расхода и издатака. Средства су највећим делом планирана за: подршку за рад института и завода за јавно здравље; подршку раду института „Др Милан Јовановић Батут”; здравствену заштиту лица на издржавању казне затвора и пружање хитне медицинске помоћи особама непознатог пребивалишта и другим лицима која ово право не остварују на другачији начин; извршавање мера безбедности обавезног психијатријског лечења и чувања у здравственој установи, обавезног лечења алкохоличара и зависника од дрога и др.

**Накнаде за социјалну заштиту из буџета** износе 212,21 млрд динара што представља 7,71% укупних расхода и издатака. Највећи износ средстава планиран је за: права корисника из области заштите породице и деце; права права корисника борачко-инвалидске заштите; подршку корисника социјалне заштите; рада хранитеља; побољшање ученичког и студентског стандарда; породично-правна заштита грађана; национална признања за посебан допринос развоју и афирмацији спорта и осталу социјалну заштиту из буџета (спортске стипендије, подршку школовању и усавршавању младих талената, академијске награде, подршку реализацији општег интереса у научној истраживачкој делатности, обављање делатности установа социјалне заштите и др.).



**Остали текући расходи** планирани су у износу од 51,82 млрд динара што представља 1,88% укупних расхода и издатака. Највећи износ планиран је за: дотације невладиним организацијама (финансирање редовног рада политичких субјеката, финансирање гранских спортских савеза, материјалну подршку раду правосудних органа, подршку удружењима и локалним заједницама, програме Црвеног крста Србије, унапређење положаја националних мањина и др.); порезе, обавезне таксе, казне, пенале и камате; новчане казне и пенале по решењу судова (извршење судских поступака, заштита права у поступцима пред домаћим и страним судовима и др.); накнаду штете за повреде или штету нанету од стране државних органа(враћање одузете имовине и обештећење за одузету имовину, интервенцијска средства за потребе спровођења ИПА програма, функционисање МО и ВС; спровођење судских поступака) и др.

**Издаци за нефинансијску имовину** планирани су у износу од 603,28 млрд динара што представља 21,92% укупних расхода и издатака. Значајнија средства у 2026. години обезбеђена су за: изградњу Националног фудбалског стадиона са пратећим садржајима; EXPO Београд 2027; тунел од Карађорђеве улице до Дунавске падине; Војску Србије; брзу саобраћајницу Iб реда Нови Сад-Рума; Пројекат мађарско-српске железнице; реконструкцију железничке пруге Ниш-Димитровград; изградњу аутопута Е-761, деоница: Појате-Прељина; изградњу саобраћајнице Рума-Шабац-Лозница; изградњу аутопута Београд-Зрењанин; изградњу моста - обилазнице око Новог Сада са приступним саобраћајницама; Пројекат изградње комуналне (канализационе) инфраструктуре и инфраструктуре за одлагање комуналног чврстог отпада у Републици Србији; изградњу београдског метроа; изградњу северне обилазнице око Крагујевца; брзу саобраћајницу петља Пожаревац-Голубац; изградњу пруге између Земун поља и Националног стадиона; изградњу саобраћајница за потребе међународне специјализоване изложбе EXPO 2027 Belgrade; модернизацију инфраструктуре основних школа; обнову и изградњу објеката јавне намене у области здравства; обнову и изградњу објеката јавне намене у области просвете и науке и др.



**Издаци за отплату главнице (у циљу спровођења јавних политика)** планирани су у износу од 23,70 млрд динара што представља 0,86% укупних расхода и издатака. Средства су планирана за плаћања по гаранцијама.

**Издаци за набавку финансијске имовине (у циљу спровођења јавних политика)** планирани су у износу од 13,48 млрд динара, што представља 0,49% укупних расхода и издатака. Највећи износ средстава планиран је за: функционисање МО и ВС; кредитну подршку предузећима у поступку приватизације; индивидуалну помоћ студентима; административна подршка управљању финансијским и фискалним системом; формирање и одржавање обавезних резерви нафте, деривата нафте и природног гаса; програм интегрисаног управљања чврстим отпадом у Србији и др.

**III. ОБРАЗЛОЖЕЊЕ ПРЕДЛОГА ПОТРЕБНИХ СРЕДСТАВА ПО КОРИСНИЦИМА БУЏЕТА**

У буџетској процедури Министарство финансија разматра захтеве корисника буџетских средстава садржане у предлозима њихових финансијских планова, који су у складу са Законом о буџетском систему исказани на програмски начин.

Програмски буџет распоређује буџетска средстава према намени. Овако представљени расходи омогућавају лакше праћење ефеката утрошених средстава као и евалуацију да ли се средства троше у складу са циљевима Владе. Такође, програмски буџет oмoгућaвa бoљe упрaвљaњe учинкoм jaвнe упрaвe, вeћу oдгoвoрнoст кoрисникa буџета, успoстaвљaњe снaжниjих вeзa измeђу гoдишњeг буџeтa, утврђивања приоритетних рaсхoдa и издатака и спровођења jaвних пoлитикa, кao и вeћу трaнспaрeнтнoст пoтрoшњe.

У делу Образложење - Програмске информације налазе се образложења програмских структура које су доставили буџетски корисници уз предлоге финансијских планова.

**IV. СРЕДЊОРОЧНИ ОКВИР ПРИХОДА И РАСХОДА**

У наставку је дат преглед срењорочног оквира прихода и расхода буџета Републике, са подацима о извршењу за 2024. годину, иницијалним износима за 2025. годину, планираним износима за 2026. годину и пројекцијама за 2027. и 2028. годину.

Извршење за 2024. годину припремљено је на основу нацрта Завршног рачуна буџета Републикек Србије за 2024. годину. Пројекције за 2027. и 2028. годину припремљене су на основу параметара из Фискалне стратегије и предлога финансијских планова буџетских корисника за средњорочни период.







У наставку је табела усклађености средњорочног оквира расхода, са подацима о укупном оквиру расхода за 2026. и 2027. годину у два буџетска циклуса, односно у буџетском циклусу за 2025. годину и буџетском циклусу за 2026. годину.



**V. ПРИЛОЗИ УЗ БУЏЕТСКУ ДОКУМЕНТАЦИЈУ**

Саставни део буџетске документације чини Прилог 1 - Преглед планираних средстава у буџету Републике Србије која имају позитиван утицај на заштиту животне средине - „Зелени буџетˮ и Прилог 1а - Табеларни преглед пројеката.

Такође, део буџетске документације чине Прилог 2 - Извештај о извршењу буџета Републике Србије за период јануар-децембар 2024. године и Прилог 3 - Извештај о извршењу буџета Републике Србије за период јануар-септембар 2025. године.

**VI. РАЗЛОЗИ ЗА РАНИЈЕ СТУПАЊЕ НА СНАГУ ЗАКОНА**

Прeдлаже се да овај закон ступи на снагу наредног дана од дана објављивања у „Службеном гласнику Републике Србије”. Нарочито оправдани разлози за раније ступање на снагу овог закона, у смислу члана 196. Устава Републике Србије, састоје се у потреби да се обезбеди несметано функционисање и финансирање државних органа и организација. Стога је ради обезбеђења финансирања остваривања права и дужности Републике утврђених Уставом и законом, потребно да се омогући несметано извршавање расхода, с обзиром да фискална година почиње од 1. јануара 2026. године. У случају да се закон донесе 31. децембра 2025. године, била би доведена у питање редовна динамика извршавања расхода Републике, а тиме и извршавање функција и надлежности Републике.

1. Од 2024. године у категорији редовних непореских прихода, услед унапређења обухвата и система извршења буџета, налазе се и сопствени приходи свих средњих школа у Републици, а од 2025. године укључују се приходи основних школа и од 2026. године универзитета. До сада је овај део прихода био планиран у оквиру прихода индиректних буџетских корисника. [↑](#footnote-ref-1)