О Б Р А З Л О Ж Е Њ Е

ФИНАНСИЈСКОГ ПЛАНА

РЕПУБЛИЧКОГ ФОНДА ЗА ЗДРАВСТВЕНО ОСИГУРАЊЕ

ЗА 2026. ГОДИНУ

1. ПРАВНИ ОСНОВ ЗА ДОНОШЕЊЕ ФИНАНСИЈСКОГ ПЛАНА

РЕПУБЛИЧКОГ ФОНДА ЗА ЗДРАВСТВЕНО ОСИГУРАЊЕ

Правни основ за доношење финансијског плана Републичког фонда за здравствено осигурање (у даљем тексту: Републички фонд) садржан је у одредбама члана 38. Закона о буџетском систему („Службени гласник РС'', бр. 54/09, 73/10, 101/10, 101/11, 93/12, 62/13, 63/13-испр., 108/13, 142/14, 68/15 - др. закон, 103/15, 99/16, 113/17, 95/18, 31/19, 72/19, 149/20, 118/21, 118/21 - др. закон, 138/22, 92/23 и 94/24), којим је утврђено да су организације обавезног социјалног осигурања обавезне да припреме финансијске планове на основу смерница утврђених Фискалном стратегијом.

Према истом члану овог закона, надлежно министарство обавезно је да финансијски план организације за обавезно социјално осигурање достави министру надлежном за послове финансија.

У члану 6. став 3. Закона о буџетском систему прописано је да финансијски план организација обавезног социјалног осигурања доноси надлежни орган организације за обавезно социјално осигурање, у складу са законом и другим прописом, уз сагласност Народне скупштине.

Чланом 241. став 1. тачка 4) Закона о здравственом осигурању („Службени гласник РС”, бр. 25/19 и 92/23 - у даљем тексту: Закон) прописано је да Управни одбор Републичког фонда доноси финансијски план, што је одређено и Статутом Републичког фонда.

2. ПРАВНИ ОСНОВ ЗА ПЛАНИРАЊЕ ПРИХОДА И ПРИМАЊА

*2.1. Правни основ за планирање прихода и примања*

Правни основ за планирање прихода и примања садржан је у одредбама члана 168. Закона, којим је прописано да се средства за финансирање права из обавезног здравственог осигурања обезбеђују уплатом доприноса за обавезно здравствено осигурање и из других извора.

У члану 253. Закона прописано је да приходе Републичког фонда чине средства од:

* доприноса за обавезно здравствено осигурање,
* премија за добровољно здравствено осигурање које организује и спроводи Републички фонд,
* имовине којом располаже Републички фонд,
* домаћих и иностраних кредита и зајмова,
* других средстава, у складу са законом.

*2.1.1. Средства за* з*дравствену заштиту лица из члана 16. Закона*

Чланом 16. став 1. Закона предвиђено је да се лица која не испуњавају услове за стицање својства осигураника из члана 11. Закона, или која не испуњавају услове да буду осигурани као чланови породице осигураника, смaтрају осигураницима у смислу Закона и то:

1) деца до навршених 18 година живота, а школска деца и студенти до краја прописаног школовања, а најкасније до навршених 26 година живота, у складу са законом;

2) лица у вези са планирањем породице, као и у току трудноће, порођаја и до 12 месеци након порођаја;

3) лица старија од 65 година живота;

4) особе са инвалидитетом чији је инвалидитет утврђен у складу са законом;

5) лица у вези са лечењем од заразних болести које су утврђене посебним законом којим се уређује област заштите становништва од заразних болести, малигних болести, шећерне болести, психозе, епилепсије, мултиплекс склерозе, лица у терминалној фази хроничне бубрежне инсуфицијенције, системске аутоимуне болести, реуматске грознице, болести зависности, оболели од ретких болести, као и лица обухваћена здравственом заштитом у вези са давањем и примањем органа, ћелија и ткива;

6) монаси и монахиње;

7) корисници новчане социјалне помоћи, односно корисници смештаја у установе социјалне заштите или у друге породице, односно корисници посебне новчане накнаде за родитеља, у складу са законом;

8) корисници породичне инвалиднине, односно месечног новчаног примања по прописима о заштити бораца, војних инвалида и цивилних инвалида рата;

9) незапослена лица чији су месечни приходи испод прихода утврђених у складу са овим законом;

10) корисници помоћи - чланови породице чији је хранилац на одслужењу војног рока;

11) лица ромске националности која због традиционалног начина живота немају пребивалиште, односно боравиште у Републици Србији;

12) жртве насиља у породици;

13) жртве трговине људима;

14) жртве тероризма;

15) борци којима је статус борца утврђен у складу са прописима о заштити бораца.

Ставом 3. истог члана прописано је да се осигураником, у смислу Закона, сматра и лице коме је надлежни републички орган утврдио статус избеглог, односно прогнаног лица из бивших република СФРЈ, ако испуњава услов из става 2. овог члана и ако има боравиште на територији Републике Србије.

Чланом 16. став 4. Закона предвиђено је да се средства за уплату доприноса за наведене осигуранике обезбеђују у буџету Републике Србије.

*2.1.2. Средства за исплату 35% од основа за накнаду зараде у случају*

*привремене спречености за рад због болести или компликације у вези*

*са одржавањем трудноће*

У члану 95. ст. 4. и 5. Закона утврђено је да се у случају привремене спречености за рад због болести или компликације у вези са одржавањем трудноће, почев од 31. дана привремене спречености за рад, висина накнаде зараде обезбеђује у износу од 100% од основа за накнаду зараде, с тим што се из средстава обавезног здравственог осигурања обезбеђује износ од 65% од основа за накнаду зараде, као и износ од 35% од основа за накнаду зараде из средстава буџета Републике Србије која се преносе Републичком фонду, који у име и за рачун буџета Републике Србије уплаћује средства на рачун послодавца.

*2.1.3. Средства за здравствену заштиту лица*

*оболелих од ретких болести*

Планирање средстава за здравствену заштиту лица оболелих од одређених ретких болести врши се на основу члана 52. ст. 4. и 5. Закона којим је дефинисано да се у буџету Републике Србије обезбеђују средства за лечење оболелих од одређених врста ретких болести под условом да Републички фонд не може да обезбеди довољан износ средстава за лечење тих обољења од уплате доприноса за обавезно здравствено осигурање, као и из других извора финансирања у складу са законом. У ставу 5. истог члана, дефинисано је да Влада, за сваку календарску годину, на предлог министра надлежног за послове здравља, доноси акт којим се утврђују врсте ретких болести, као и друга питања од значаја за лечење оболелих од ових болести за које се средства обезбеђују у буџету Републике Србије.

*2.1.4. Приходи од доприноса за обавезно здравствено осигурање по основу конверзије потраживања Републичког фонда за доприносе за здравствено осигурање у трајни улог у капиталу привредних друштава*

Одлуке о конверзији потраживања доносе се на основу закључака Владе донетих у складу са одредбама Закона о приватизацији („Службени гласник РС“, бр. 83/14, 46/15, 112/15, 20/16 - аутентично тумачење и 19/25), односно Закона о стечају („Службени гласник РС“, бр. 104/09, 99/11 - др. закон, 71/12 - одлука УС, 83/14, 113/17, 44/18, 95/18 и 44/25 – одлука УС), којима се државним повериоцима налаже - препоручује конверзија потраживања у трајни улог у капиталу субјекта приватизације. Чланом 2. став 1. тачка 28) Закона о приватизацији дата је дефиниција државних поверилаца, међу којима је са наведеним статусом утврђен Републички фонд. Чланом 77. став 1. Закона о приватизацији прописано је да се у поступку приватизације, може спровести конверзија потраживања поверилаца у трајни улог субјекта приватизације, ако Влада донесе одлуку о конверзији потраживања државних поверилаца у трајни улог субјекта приватизације, док је чланом 77. став 2. прописано да су државни повериоци дужни да конвертују потраживања у капитал ако је Влада донела одлуку из става 1. овог члана.

3. ПРАВНИ ОСНОВ ЗА ПЛАНИРАЊЕ РАСХОДА И ИЗДАТАКА

Правни основ за планирање расхода и издатака Републичког фонда садржан је у члану 254. Зaкона у коме је прописано да се средства Републичког фонда користе само за намене одређене законом и то за:

* остваривање права осигураних лица из обавезног здравственог осигурања,
* унапређивање система здравственог осигурања,
* остваривање права осигураних лица из добровољног здравственог осигурања које организује и спроводи Републички фонд,
* трошкове спровођења здравственог осигурања,
* друге расходе, у складу са законом.

4. ПЛАНСКИ ЕЛЕМЕНТИ ЗА ДОНОШЕЊЕ ФИНАНСИЈСКОГ ПЛАНА

Финансијски план Републичког фонда за здравствено осигурање за 2026. годину (у даљем тексту: Финансијски план за 2026. годину) сачињен је у складу са параметрима које је доставило Министарство финансија 15. јула 2025. године, Нацртом Фискалне стратегије за 2026. годину са пројекцијама за 2027. и 2028. годину, као и усменим инструкцијама и договором са састанака са представницима Министарства финасија, којима је утврђено следеће:

* укупни планирани приходи и примања 633.800.000.000 динара;
* доприноси за здравствено осигурање 428.800.000.000 динара, у оквиру којих је планиран и износ од 80.000.000 динара на име доприноса за здравствено осигурање за обвезнике за које послодавац остварује право на ослобађање од плаћања доприноса, које трансферише Министарство финансија;
* трансфери из буџета у износу од 77.800.000.000 динара, од којих:
* са раздела Министарства финансија 57.090.000.000 динара и то: 56.590.000.000 динара због смањене стопе доприноса за здравствено осигурање и 500.000.000 динара по основу доприноса за здравствено осигурање за одређена привредна друштва;
* са раздела Министарства здравља 20.710.000.000 динара и то: 4.600.000.000 динара за здравствену заштиту лица која се сматрају осигураницима по члану 16. став 1. Закона, 5.900.000.000 динара за накнаду зараде у случају привремене спречености за рад због болести или компликација у вези са одржавањем трудноће, 10.200.000.000 динара за здравствену заштиту лица оболелих од ретких болести и 10.000.000 динара за подршку активностима Банке репродуктивних ћелија;
* укупни планирани расходи и издаци 633.800.000.000 динара.

Укупни приходи и примања и расходи и издаци у износу од 633.800.000.000 динара увећани су за процењена средства по основу конверзије потраживања Републичког фонда од доприноса за обавезно здравствено осигурање у трајни улог у капиталу привредних друштава у износу од 4.000.000.000 динара, тако да укупно планирани приходи од доприноса за здравствено осигурање износе 432.800.000.000 динара, а укупно планирани приходи и примања и расходи и издаци износе 637.800.000.000 динара.

За припрему Финансијског плана за 2026. годину коришћено је и следеће:

* остварени приходи и примања и извршени расходи и издаци у периоду јануар – септембар 2025. године;
* висина обавеза по врстама са пројекцијом на годишњи ниво;
* подаци Републичког фонда за пензијско и инвалидско осигурање и Националне службе за запошљавање о планираним трансферима Републичком фонду;
* подаци прикупљени од здравствених установа чији је оснивач Република   
  Србија, аутономна покрајина и јединица локалне самоуправе и то: процена прихода и примања и расхода и издатака за 2026. годину по изворима, процена потребних средстава за јубиларне награде, солидарне помоћи и отпремнине за уговорене раднике, процена средстава по основу обавеза које произилазе из Закона о професионалној рехабилитацији и запошљавању особа са инвалидитетом („Службени гласник РС“, бр. 36/09, 32/13 и 14/22 - др. закон).

5. ОСНОВНИ ПОДАЦИ О РЕПУБЛИЧКОМ ФОНДУ

Сходно члану 229. Закона, Републички фонд је правно лице са статусом организације за обавезно социјално осигурање у којем се обезбеђују средства за обавезно здравствено осигурање и остварују права из обавезног здравственог осигурања, у складу са законом.

Републички фонд послује под следећим називом:

РЕПУБЛИЧКИ ФОНД ЗА ЗДРАВСТВЕНО ОСИГУРАЊЕ

11000 Београд, Јована Мариновића бр. 2

|  |  |
| --- | --- |
| ПИБ | 101288707 |
| МАТИЧНИ БРОЈ | 06042945 |
| РЕГИСТАРСКИ БРОЈ | 6012578688 |
| ШИФРА ДЕЛАТНОСТИ | 075300 |
| ПОДРАЧУН БУЏЕТСКИХ  СРЕДСТАВА ДИРЕКЦИЈЕ | 840-26650-09 |

Покрајински фонд за здравствено осигурање (у даљем тексту: Покрајински фонд) је организациона јединица Републичког фонда.

У Републичком фонду су, као организациони делови, образоване филијале (чије су ниже организационе јединице испоставе) и то:

|  |  |  |  |  |
| --- | --- | --- | --- | --- |
| Р. бр. | Филијала | Седиште | Број испостава | Број истурених шалтера |
| 1. | за Севернобачки округ | Суботица | 2 |  |
| 2. | за Средњебанатски округ | Зрењанин | 4 |  |
| 3. | за Севернобанатски округ | Кикинда | 5 |  |
| 4. | за Јужнобанатски округ | Панчево | 7 |  |
| 5. | за Западнобачки округ | Сомбор | 3 |  |
| 6. | за Јужнобачки округ | Нови Сад | 10 |  |
| 7. | за Сремски округ | Сремска Митровица | 6 |  |
| 8. | за Мачвански округ | Шабац | 7 |  |
| 9. | за Колубарски округ | Ваљево | 5 |  |
| 10. | за Подунавски округ | Смедерево | 2 |  |
| 11. | за Браничевски округ | Пожаревац | 6 |  |
| 12. | за Шумадијски округ | Крагујевац | 6 |  |
| 13. | за Поморавски округ | Јагодина | 5 |  |
| 14. | за Борски округ | Бор | 3 | 1 |
| 15. | за Зајечарски округ | Зајечар | 2 |  |
| 16. | за Златиборски округ | Ужице | 9 |  |
| 17. | за Моравички округ | Чачак | 3 | 1 |
| 18. | за Рашки округ | Краљево | 2 | 1 |
| 19. | за Расински округ | Крушевац | 5 |  |
| 20. | за Нишавски округ | Ниш | 7 |  |
| 21. | за Топлички округ | Прокупље | 3 |  |
| 22. | за Пиротски округ | Пирот | 3 |  |
| 23. | за Јабланички округ | Лесковац | 5 | 3 |
| 24. | за Пчињски округ | Врање | 7 |  |
| 25. | за Косовски, Пећки и Призренски округ | Приштина – у Грачаници | 6 |  |
| 26. | за Косовскомитровачки округ | Косовска Митровица | 4 |  |
| 27. | за Косовскопоморавски округ | Гњилане | 2 |  |
| 28. | за град Београд | Београд | 17 |  |
| 29. | Нови Пазар | Нови Пазар | 1 |  |
|  | Укупно: |  | 147 | 6 |

Републички фонд има 31 филијалу (две не функционишу, и то: у Призрену и Пећи, a филијала у Грачаници највећим делом покрива подручје ових филијала).

У Републичком фонду функционише 29 филијала у којима осигурана лица Републичког фонда остварују права из здравственог осигурања.

У Републичком фонду, са стањем на дан 31. август 2025. године, запослено је 1.846 лица.

У табеларном прегледу дата је структура запослених радника по стручној спреми:

|  |  |  |
| --- | --- | --- |
| Степен стручне спреме | Број запослених | Структура (%) |
| Стечено високо образовање на студијама II степена у трајању од најмање четири године (VII ССС) | 968 | 52,44 |
| Стечено високо образовање на студијама првог степена у трајању до три године (VI ССС) | 233 | 12,62 |
| Завршена средња школа у петогодишњем трајању (V ССС) | 7 | 0,38 |
| Завршена средња школа у четворогодишњем трајању (IV ССС) | 623 | 33,75 |
| Завршена средња школа у трогодишњем трајању (III ССС) | 8 | 0,43 |
| Завршена основна школа | 7 | 0,38 |
| УКУПНО: | 1.846 | 100,00 |

6. ОСНОВНИ ПОДАЦИ О МРЕЖИ КОРИСНИКА СРЕДСТАВА РЕПУБЛИЧКОГ ФОНДА

Републички фонд обезбеђује здравствену заштиту осигураним лицима на основу уговора закључених са даваоцима здравствених услуга и то са:

* здравственим установама из Плана мреже здравствених установа у складу са одредбама Уредбе о плану мреже здравствених установа ("Службени гласник РС", бр. 5/20, 11/20, 52/20, 88/20, 62/21, 69/21, 74/21, 95/21, 43/23, 58/23, 87/23, 103/23, 83/24, 101/24 и 71/25);
* даваоцима здравствених услуга који нису у Плану мреже.

*6.1. Здравствене установе у Плану мреже*

Право из здравственог осигурања, односно из здравствене заштите, осигурана лица остварују у 328 здравствених установа из Плана мреже и то:

|  |  |  |
| --- | --- | --- |
| Р.б. | Назив здравствене установе | Број здравствених установа |
| 1. | Домови здравља | 146 |
| 2. | Здравствени центри | 17 |
| 3. | Опште болнице | 24 |
| 4. | Специјалне болнице | 17 |
| 5. | Заводи | 17 |
| 6. | Институти | 12 |
| 7. | Клинике | 7 |
| 8. | Клиничко-болнички центри | 6 |
| 9. | Клинички центри | 4 |
| 10. | Здравствене установе за рехабилитацију | 19 |
| 11. | Институти/заводи за јавно здравље | 25 |
| 12. | Апотеке | 26 |
| 13. | Војне установе (ВМА) | 1 |
| 14. | Институт/заводи за трансфузију крви | 4 |
| 15. | Институт за вирусологију, вакцине и серуме и Завод за антирабичну заштиту | 2 |
| 16. | Завод за судску медицину (Ниш) | 1 |
|  | УКУПНО: | 328 |

*6.2. Даваоци здравствених услуга који нису у Плану мреже*

Здравствена заштита остварује се и преко:

* установа социјалне заштите,
* давалаца здравствених услуга које нису у Плану мреже, а који пружају услуге које се не могу обезбедити у оквиру постојећих капацитета здравствених установа у Плану мреже,
* ортопедских и оптичарских предузећа и радњи,
* апотека у приватном власништву.

7. ПЛАНИРАНИ ПРИХОДИ И ПРИМАЊА

Приходи и примања планирани у Финансијском плану за 2026. годину у односу на приходе и примања планиране Финансијским планом за 2025. годину износе:

(у 000 динара)

|  |  |  |  |  |  |
| --- | --- | --- | --- | --- | --- |
| Економска класифи-кација | ПРИХОДИ И ПРИМАЊА | Финансијски план за 2025. годину | Финансијски план за 2026. годину | Разлика | Индекс |
| 1 | 2 | 3 | 4 | 5=4-3 | 6=4/3x100 |
| 700000 | ТЕКУЋИ ПРИХОДИ | 576.558.940 | 637.797.440 | 61.238.500 | 110,62 |
| 720000 | СОЦИЈАЛНИ ДОПРИНОСИ | 384.700.000 | 432.800.000 | 48.100.000 | 112,50 |
| 721000 | Доприноси за социјално осигурање | 384.700.000 | 432.800.000 | 48.100.000 | 112,50 |
| 721100 | Доприноси за социјално осигурање на терет запослених | 178.829.720 | 201.215.730 | 22.386.010 | 112,52 |
| 721200 | Доприноси за социјално осигурање на терет послодавца | 185.941.170 | 208.954.365 | 23.013.195 | 112,38 |
| 721300 | Доприноси за социјално осигурање лица која обављају самосталну делатност и незапослених лица | 19.654.480 | 22.296.670 | 2.642.190 | 113,44 |
| 721400 | Доприноси за социјално осигурање који се не могу разврстати | 274.630 | 333.235 | 58.605 | 121,34 |
| 740000 | ДРУГИ ПРИХОДИ | 5.770.496 | 7.016.291 | 1.245.795 | 121,59 |
| 741000 | ПРИХОДИ ОД ИМОВИНЕ | 150 | 150 | 0 | 100,00 |
| 742000 | ПРИХОДИ ОД ПРОДАЈЕ ДОБАРА И УСЛУГА | 3.040.196 | 4.185.991 | 1.145.795 | 137,69 |
| 742100 | Приходи од продаје добара и услуга или закупа од стране тржишних организација | 8.000 | 8.000 | 0 | 100,00 |
| 742160 | Приходи од закупа од стране тржишних организација у корист организација за обавезно социјално осигурање | 8.000 | 8.000 | 0 | 100,00 |
| 742300 | Споредне продаје добара и услуга које врше државне нетржишне јединице | 3.032.196 | 4.177.991 | 1.145.795 | 137,79 |
| 742360 | Приходи организација за обавезно социјално осигурање од споредне продаје добара и услуга које врше државне нетржишне јединице | 3.032.196 | 4.177.991 | 1.145.795 | 137,79 |
| 743000 | НОВЧАНЕ КАЗНЕ И ОДУЗЕТА ИМОВИНСКА КОРИСТ | 50 | 50 | 0 | 100,00 |
| 744000 | Добровољни трансфери од физичих и правних лица | 100 | 100 | 0 | 100,00 |
| 745000 | МЕШОВИТИ И НЕОДРЕЂЕНИ ПРИХОДИ | 2.730.000 | 2.830.000 | 100.000 | 103,66 |
| 745100 | Мешовити и неодређени приходи | 2.730.000 | 2.830.000 | 100.000 | 103,66 |
| 745160 | Мешовити и неодређени приходи у корист организација за обавезно социјално осигурање | 2.730.000 | 2.830.000 | 100.000 | 103,66 |
| 745161 | Мешовити и неодређени приходи у корист Републичког фонда за здравствено осигурање | 60.000 | 60.000 | 0 | 100,00 |
| 745166 | Средства од 5% бруто премије осигурања од аутоодговорности | 2.670.000 | 2.770.000 | 100.000 | 103,75 |
| 770000 | МЕМОРАНДУМСКЕ СТАВКЕ ЗА РЕФУНДАЦИЈУ РАСХОДА | 1.400.000 | 1.615.000 | 215.000 | 115,36 |
| 771000 | МЕМОРАНДУМСКЕ СТАВКЕ ЗА РЕФУНДАЦИЈУ РАСХОДА | 1.100.000 | 1.355.000 | 255.000 | 123,18 |
| 772000 | МЕМОРАНДУМСКЕ СТАВКЕ ЗА РЕФУНДАЦИЈУ РАСХОДА ИЗ ПРЕТХОДНЕ ГОДИНЕ | 300.000 | 260.000 | -40.000 | 86,67 |
| 780000 | ТРАНСФЕРИ ИЗМЕЂУ КОРИСНИКА НА ИСТОМ НИВОУ | 184.688.444 | 196.366.149 | 11.677.705 | 106,32 |
| 781000 | ТРАНСФЕРИ ИЗМЕЂУ КОРИСНИКА НА ИСТОМ НИВОУ | 184.688.444 | 196.366.149 | 11.677.705 | 106,32 |
| 781100 | Трансфери између корисника на истом нивоу | 79.360.000 | 77.800.000 | -1.560.000 | 98,03 |
| 781120 | Трансфери из буџета Републике у корист организација за обавезно социјално осигурање | 79.360.000 | 77.800.000 | -1.560.000 | 98,03 |
| 781121 | Трансфери из буџета Републике у корист Републичког фонда за здравствено осигурање | 79.360.000 | 77.800.000 | -1.560.000 | 98,03 |
| 7811211 | Трансфери из буџета за здравствену заштиту лица из члана 16. Закона | 4.600.000 | 4.600.000 | 0 | 100,00 |
| 7811212 | Трансфери из буџета за подршку активностима Банке репродуктивних ћелија | 10.000 | 10.000 | 0 | 100,00 |
| 7811215 | Трансфери из буџета за здравствену заштиту лица оболелих од ретких болести | 10.200.000 | 10.200.000 | 0 | 100,00 |
| 7811216 | Трансфери из буџета - 35% накнаде зараде услед привремене спречености за рад преко 30 дана у вези са одржавањем трудноће | 5.200.000 | 5.900.000 | 700.000 | 113,46 |
| 7811217 | Трансфери из буџета по основу доприноса за здравствено осигурање за одређена привредна друштва по Закључку Владе | 500.000 | 500.000 | 0 | 100,00 |
| 7811218 | Трансфери из буџета због смањене стопе доприноса за здравствено осигурање | 58.850.000 | 56.590.000 | -2.260.000 | 96,16 |
| 781300 | Трансфери између организација за обавезно социјално осигурање | 105.328.444 | 118.566.149 | 13.237.705 | 112,57 |
| 781310 | Трансфери од организација за обавезно социјално осигурање у корист Републичког фонда за здравствено осигурање | 105.328.444 | 118.566.149 | 13.237.705 | 112,57 |
| 781311 | Допринос за здравствено осигурање незапослених лица који плаћа Национална служба за запошљавање | 1.414.444 | 1.564.949 | 150.505 | 110,64 |
| 781312 | Допринос за здравствено осигурање корисника пензија и корисника других новчаних накнада који плаћа Републички фонд за ПИО осигураника запослених | 89.850.000 | 101.000.000 | 11.150.000 | 112,41 |
| 781313 | Трансфери од Републичког фонда за ПИО осигураника пољопривредника у корист Републичког фонда за здравствено осигурање | 3.474.000 | 3.740.000 | 266.000 | 107,66 |
| 781314 | Трансфери од Републичког фонда за ПИО осигураника самосталних делатности у корист Републичког фонда за здравствено осигурање | 6.970.000 | 7.940.000 | 970.000 | 113,92 |
| 781315 | Допринос за здравствено осигурање корисника новчаних накнада из члана 224. Закона о пензијском и инвалидском осигурању | 11.000 | 12.200 | 1.200 | 110,91 |
| 781316 | Допринос за здравствено осигурање за лица која остварују накнаду зараде за време привремене спречености за рад (боловање) по прописима о здравственом осигурању, који плаћа Републички фонд за здравствено осигурање | 3.600.000 | 4.300.000 | 700.000 | 119,44 |
| 781317 | Допринос за здравствено осигурање који плаћа Национална служба за запошљавање по члану 45. Закона о доприносима за обавезно социјално осигурање | 9.000 | 9.000 | 0 | 100,00 |
| 800000 | ПРИМАЊА ОД ПРОДАЈЕ НЕФИНАНСИЈСКЕ ИМОВИНЕ | 2.060 | 2.060 | 0 | 100,00 |
| 810000 | ПРИМАЊА ОД ПРОДАЈЕ ОСНОВНИХ СРЕДСТАВА | 2.060 | 2.060 | 0 | 100,00 |
| 811000 | Примања од продаје непокретности | 2.000 | 2.000 | 0 | 100,00 |
| 812000 | Примања од продаје покретне имовине | 50 | 50 | 0 | 100,00 |
| 813000 | Примања од продаје осталих основних средстава | 10 | 10 | 0 | 100,00 |
| 900000 | ПРИМАЊА ОД ЗАДУЖИВАЊА И ПРОДАЈЕ ФИНАНСИЈСКЕ ИМОВИНЕ | 99.000 | 500 | -98.500 | 0,51 |
| 920000 | ПРИМАЊА ОД ПРОДАЈЕ ФИНАНСИЈСКЕ ИМОВИНЕ | 99.000 | 500 | -98.500 | 0,51 |
| 921000 | Примања од продаје домаће финансијске имовине | 99.000 | 500 | -98.500 | 0,51 |
|  | УКУПНИ ПРИХОДИ И ПРИМАЊА | 576.660.000 | 637.800.000 | 61.140.000 | 110,60 |

Планирани приходи и примања за 2026. годину износе 637.800,00 милиона динара, што је за 61.140,00 милиона динара (10,60%) више од планираних приходa и примања у Финансијском плану за 2025. годину.

Структура планираних прихода и примања за 2025. и 2026. годину приказана је у следећој табели:

(у 000 динара)

|  |  |  |  |  |  |  |
| --- | --- | --- | --- | --- | --- | --- |
| ПРИХОДИ И ПРИМАЊА | Финансијски план за 2025. годину | Учешће у укупним приходима и примањима у Финансијском плану за 2025. годину | Финансијски план за 2026. годину | Учешће у укупним приходима и примањима у Финансијском плану за 2026. годину | Разлика | Индекс |
|  | 1 | 2 | 3 | 4 | 5=3-1 | 3/1x100 |
| Доприноси за здравствено осигурање | 384.700.000 | 66,71% | 432.800.000 | 67,86% | 48.100.000 | 112,50 |
| Трансфери из буџета | 79.360.000 | 13,76% | 77.800.000 | 12,20% | -1.560.000 | 98,03 |
| Трансфери од ООСО | 105.328.444 | 18,27% | 118.566.149 | 18,59% | 13.237.705 | 112,57 |
| Остали приходи и примања | 7.271.556 | 1,26% | 8.633.851 | 1,35% | 1.362.295 | 118,73 |
| УКУПНИ ПРИХОДИ И ПРИМАЊА | 576.660.000 | 100,00% | 637.800.000 | 100,00% | 61.140.000 | 110,60 |

*7.1. Приходи од доприноса*

Приходи по основу доприноса за обавезно здравствено осигурање планирани су у износу од 432.800,00 милиона динара, што је за 48.100,00 милиона динара (12,50%) више у односу на планиране приходе од доприноса за 2025. годину. У оквиру ових прихода планирани су приходи по основу конверзије потраживања Републичког фонда за доприносе за здравствено осигурање у трајни улог у капиталу привредних друштава у износу од 4.000,00 милиона динара. У укупним планираним приходима и примањима за 2026. годину, ови приходи учествују са 67,86%.

Приходи по основу доприноса за здравствено осигурање на терет запослених планирани су у износу од 201.215,73 милиона динара, што је за 22.386,01 милиона динара (12,52%) више у односу на Финансијски план за 2025. годину.

Приходи по основу доприноса за здравствено осигурање на терет послодаваца планирани су у износу од 208.954,37 милиона динара, што је за 23.013,20 милиона динара (12,38%) више у односу на Финансијски план за 2025. годину.

Приходи по основу доприноса за здравствено осигурање лица која обављају самосталну делатност и незапослених лица планирани су у износу од 22.296,67 милиона динара, што је за 2.642,19 милиона динара (13,44%) више у односу на Финансијски план за 2025. годину.

Доприноси који се не могу разврстати планирани су у износу од 333,23 милиона динара, што је за 58,61 милиона динара (21,34%) више у односу на Финансијски план за 2025. годину и највећим делом односе се на доприносе за здравствено осигурање за лица која се укључују у обавезно здравствено осигурање.

*7.2. Трансфери из буџета Републике Србије*

Укупни трансфери из буџета Републике планирани су у износу од 77.800,00 милиона динара, што је за 1.560,00 милиона динара (1,97%) мање у односу на Финансијски план за 2025. годину. Ови приходи учествују са 12,20% у укупно планираним приходима и примањима за 2026. годину.

*7.2.1. Трансфери из буџета за* з*дравствену заштиту лица из члана 16. Закона*

На основу параметара достављених од стране Министарства финансија, трансфери из буџета за здравствену заштиту лица из члана 16. Закона планирани су у износу од 4.600,00 милиона динара, што је на нивоу Финансијског плана за 2025. годину.

Чланом 16. став 1. Закона, прописано је да се осигураницима сматрају и лица која не испуњавају услове за стицање својства осигураника из члана 11. Закона и која не испуњавају услове да буду осигурани као чланови породице у смислу Закона.

Чланом 16. став 3. Закона дефинисано је да се осигураником, у смислу Закона, сматра и лице коме је надлежни орган утврдио статус избеглог, односно прогнаног лица из бивших република СФРЈ или статус расељеног лица ако испуњава услов из става 2. овог члана и ако има боравиште на територији Републике Србије.

Чланом 16. став 4. Закона прописано је да се средства за уплату доприноса за лица из из ст. 1. и 3. овог члана обезбеђују у буџету Републике Србије.

Према подацима Републичког фонда, на дан 30. јуна 2025. године укупно је регистровано 786.342 лица (носилаца осигурања) која се по члану 16. ст. 1. и 3. Закона сматрају осигураницима.

Месечна основица доприноса за обавезно здравствено осигурање за лица за која се средства за уплату доприноса обезбеђују у буџету Републике Србије за 2025. годину износи 20.310,00 динара („Службени гласник РС“, број 21/25), док месечна основица за 2026. годину још увек није објављена.

Према расположивим подацима, износ средстава за здравствену заштиту лица по члану 16. ст. 1. и 3. Закона износи 19.739,67 милиона динара.

*7.2.2. Трансфери из буџета за подршку активностима Банке репродуктивних ћелија*

На основу параметара достављених од стране Министарства финансија, трансфери из буџета за подршку активностима Банке репродуктивних ћелија планирани су у износу од 10,00 милиона динара, што је на нивоу Финансијског плана за 2025. годину.

*7.2.3. Трансфери из буџета за здравствену заштиту лица*

*оболелих од ретких болести*

Средства за здравствену заштиту лица оболелих од ретких болести планирана су на основу параметара достављених од стране Министарства финансија у износу од 10.200,00 милиона динара, што је на нивоу Финансијског плана за 2025. годину.

*7.2.4. Трансфери од буџета - 35% накнаде зараде услед привремене спречености*

*за рад преко 30 дана у вези са одржавањем трудноће*

Трансфери из буџета по основу 35% накнаде зараде услед привремене спречености за рад преко 30 дана у вези са одржавањем трудноћеза 2026. годину планирани су у износу од 5.900,00 милиона динара, што је за 700,00 милиона динара више у односу на Финансијски план за 2025. годину.

*7.2.5. Трансфери из буџета по основу доприноса за здравствено осигурање за одређена привредна друштва по Закључку Владе*

На основу параметара достављених од стране Министарства финансија, трансфери из буџета по основу доприноса за здравствено осигурање за одређена привредна друштва по Закључку Владе планирани су у износу од 500,00 милиона динара, што је на нивоу Финансијског плана за 2025. годину.

*7.2.6. Трансфери из буџета због смањене стопе доприноса за здравствено осигурање*

Трансфери из буџета због смањене стопе доприноса планирани су у износу од 56.590,00 милиона динара, што је за 2.260,00 милиона динара (3,84%) мање у односу на Финансијски план за 2025. годину.

*7.3. Трансфери од организација обавезног социјалног осигурања*

Трансфери од организација обавезног социјалног осигурања планирани су у укупном износу од 118.566,15 милиона динара, што је за 13.237,71 милиона динара (12,57%) више у односу на планиране трансфере у 2025. години. Ови приходи учествују са 18,59% у укупно планираним приходима и примањима за 2026. годину.

Трансфери од организација обавезног социјалног осигурања планирани су на основу података достављених од Републичког фонда за пензијско и инвалидско осигурање и Националне службе за запошљавање.

Републички фонд за пензијско и инвалидско осигурање доставио је следеће податке о планираним трансферима у корист Републичког фонда у 2026. години:

* планирани трансфери за здравствено осигурање корисника пензија у укупном износу од 112.680,00 милиона динара и то за: осигуранике запослене 101.000,00 милиона динара, осигуранике самосталних делатности 7.940,00 милиона динара и осигуранике пољопривреднике 3.740,00 милиона динара;
* планирани трансфери по основу доприноса за здравствено осигурање корисника новчаних накнада из члана 224. Закона о пензијском и инвалидском осигурању у износу од 12,20 милиона динара;
* планирани трансфери за накнаду зарада од дана инвалидности до дана  правоснажности решења у укупном износу од 670,00 милиона динара, од чега се на осигуранике запослене односи 650,00 милиона динара и осигуранике самосталних делатности 20,00 милиона динара.

Национална служба за запошљавање доставила је податке о планираним трансферима у корист Републичког фонда у 2026. години и то:

* допринос за здравствено осигурање незапослених лица 1.564,95 милиона динара;
* допринос за здравствено осигурање по члану 45. Закона о доприносима за обавезно социјално осигурање 9,00 милиона динара.

Допринос за здравствено осигурање за лица која остварују накнаду зараде за време привремене спречености за рад (боловање) по прописима о здравственом осигурању, који плаћа Републички фонд, планиран је у износу од 4.300,00 милиона динара, што је за 700,00 милиона динара више у односу на Финансијски план за 2025. годину.

*7.4. Други приходи*

Други приходи (приходи од имовине, приходи од продаје добара и услуга, приходи по основу новчаних казни и одузете имовинске користи, добровољни трансфер од физичких и правних лица и мешовити и неодређени приходи) планирани су у укупном износу од 7.016,29 милиона динара, што је за 1.245,80 милиона динара (21,59%) више у односу на Финансијски план за 2025. годину.

*Приходи од продаје добара и услуга* планирани су у износу од 4.185,99 милиона динара и обухватају:

* приходе од закупа од стране тржишних организација, који су планирани у износу од 8,00 милиона динара;
* приходе од споредне продаје добара и услуга које врше државне нетржишне јединице, који су планирани у износу од 4.177,99 милиона динара. У оквиру ових прихода су приходи од међународних споразума и конвенција, приходи по основу премије за добровољно здравствено осигурање, издавања здравствених картица и др.

*Мешовити и неодређени приходи* планирани су у износу од 2.830,00 милиона динара, што је за 100,00 милиона динара више од Финансијског плана за 2025. годину. У оквиру мешовитих и неодређених прихода најзначајнији су приходи по основу средстава од 5% бруто премије осигурања од аутоодговорности, у складу са Законом о обавезном осигурању у саобраћају („Службени гласник РС“, бр. 51/09, 78/11, 101/11, 93/12 и 7/13 - одлука УС), који су планирани у износу од 2.770,00 милиона динара, што је за 100,00 милиона динара више од Финансијског плана за 2025. годину.

*7.5. Меморандумске ставке за рефундацију расхода*

Меморандумске ставке за рефундацију расхода планиране су у укупном износу од 1.615,00 милиона динара, што је за 215,00 милиона динара (15,36%) више у односу на Финансијски план за 2025. годину.

У оквиру меморандумских ставки за рефундацију расхода планирани су приходи од Фонда за социјално осигурање војних осигураника, приходи од Републичког фонда за пензијско и инвалидско осигурање за накнаду зарада од дана инвалидности до дана  правоснажности решења, приходи од накнаде штете по регресном поступку и др.

Меморандумске ставке за рефундацију расхода из текуће године планиране су у износу од 1.355,00 милиона динара, што је за 255,00 милиона динара више у односу на Финансијски план за 2025. годину.

Меморандумске ставке за рефундацију расхода из претходне године планиране у износу од 260,00 милиона динара, што је за 40,00 милиона динара мање у односу на Финансијски план за 2025. годину.

*7.6. Примања од продаје нефинансијске имовине*

Примања од продаје нефинансијске имовине планирана су у износу од 2,06 милиона динара, што је на нивоу Финансијског плана за 2025. годину и односе се на примања по основу откупа станова и продаје расходоване нефинансијске имовине.

*7.7. Примања од продаје финансијске имовине*

Примања од продаје финансијске имовине планирана су у износу од 0,50 милиона динара. Ова примања односе се на примања од отплате стамбених кредита датих запосленима у ранијим годинама.

8. ПЛАНИРАНИ РАСХОДИ И ИЗДАЦИ

Финансијским планом за 2026. годину укупни расходи и издаци планирани су у износу од 637.800,00 милиона динара, што је за 61.140,00 милиона динара (10,60%) више у односу на расходе и издатке планиране Финансијским планом за 2025. годину.

Преглед планираних расхода и издатака у 2026. години у односу на 2025. годину приказан је у табели:

(у 000 динара)

|  |  |  |  |  |  |  |  |
| --- | --- | --- | --- | --- | --- | --- | --- |
| Про-грам | Програмска активност/ Пројекат | Еконо-мска класи-фикација | РАСХОДИ И ИЗДАЦИ | Финансијски план за 2025. годину | Финансијски план за 2026. годину | Разлика | Индекс |
| 1 | 2 | 3 | 4 | 5 | 6 | 7=6-5 | 8=6/5x100 |
| 1820 |  |  | ПОДРШКА СПРОВОЂЕЊУ ПОСЛОВА ИЗ НАДЛЕЖНОСТИ РЕПУБЛИЧКОГ ФОНДА | 14.404.892 | 14.013.300 | -391.592 | 97,28 |
|  | 0001 |  | АДМИНИСТРАЦИЈА И УПРАВЉАЊЕ | 14.404.892 | 14.013.300 | -391.592 | 97,28 |
|  |  | 410000 | Расходи за запослене | 4.699.600 | 4.929.300 | 229.700 | 104,89 |
|  |  | 411000 | Плате, додаци и накнаде запослених (зараде) | 3.909.600 | 4.109.000 | 199.400 | 105,10 |
|  |  | 412000 | Социјални доприноси на терет послодавца | 594.000 | 624.300 | 30.300 | 105,10 |
|  |  | 413000 | Накнаде у натури | 6.000 | 6.000 | 0 | 100,00 |
|  |  | 414000 | Социјална давања запосленима | 65.000 | 65.000 | 0 | 100,00 |
|  |  | 415000 | Накнаде трошкова за запослене | 108.000 | 108.000 | 0 | 100,00 |
|  |  | 416000 | Награде запосленима и остали посебни расходи | 17.000 | 17.000 | 0 | 100,00 |
|  |  | 420000 | Коришћење услуга и роба | 3.515.192 | 3.044.000 | -471.192 | 86,60 |
|  |  | 421000 | Стални трошкови | 1.300.000 | 1.300.000 | 0 | 100,00 |
|  |  | 422000 | Трошкови путовања | 12.000 | 12.000 | 0 | 100,00 |
|  |  | 423000 | Услуге по уговору | 1.585.000 | 1.195.500 | -389.500 | 75,43 |
|  |  | 424000 | Специјализоване услуге | 1.500 | 1.500 | 0 | 100,00 |
|  |  | 425000 | Текуће поправке и одржавање | 346.692 | 315.000 | -31.692 | 90,86 |
|  |  | 426000 | Материјал | 270.000 | 220.000 | -50.000 | 81,48 |
|  |  | 440000 | Отплата камата и пратећи трошкови задуживања | 27.100 | 27.100 | 0 | 100,00 |
|  |  | 441000 | Отплата домаћих камата | 100 | 100 | 0 | 100,00 |
|  |  | 444000 | Пратећи трошкови задуживања | 27.000 | 27.000 | 0 | 100,00 |
|  |  | 460000 | Донације, дотације и трансфери | 15.000 | 15.000 | 0 | 100,00 |
|  |  | 465000 | Остале дотације и трансфери | 15.000 | 15.000 | 0 | 100,00 |
|  |  | 465100 | Остале текуће дотације и трансфери | 15.000 | 15.000 | 0 | 100,00 |
|  |  | 465112 | Остале текуће дотације по закону | 15.000 | 15.000 | 0 | 100,00 |
|  |  | 480000 | Остали расходи | 312.000 | 399.500 | 87.500 | 128,04 |
|  |  | 482000 | Порези, обавезне таксе, казне, пенали и камате | 32.000 | 32.000 | 0 | 100,00 |
|  |  | 483000 | Новчане казне и пенали по решењу судова | 265.000 | 350.000 | 85.000 | 132,08 |
|  |  | 485000 | Накнада штете за повреде или штету нанету од стране државних органа | 15.000 | 17.500 | 2.500 | 116,67 |
|  |  | 500000 | Издаци за нефинансијску имовину | 1.836.000 | 1.598.400 | -237.600 | 87,06 |
|  |  | 510000 | Основна средства | 1.836.000 | 1.598.400 | -237.600 | 87,06 |
|  |  | 511000 | Зграде и грађевински објекти | 799.000 | 566.400 | -232.600 | 70,89 |
|  |  | 512000 | Машине и опрема | 424.000 | 150.000 | -274.000 | 35,38 |
|  |  | 515000 | Нематеријална имовина | 613.000 | 882.000 | 269.000 | 143,88 |
|  |  | 621000 | НАБАВКА ДОМАЋЕ ФИНАНСИЈСКЕ ИМОВИНЕ | 4.000.000 | 4.000.000 | 0 | 100,00 |
| 1821 |  |  | ПРИМАРНА ЗДРАВСТВЕНА ЗАШТИТА | 151.940.000 | 168.440.000 | 16.500.000 | 110,86 |
|  | 0001 | 471211 | ПРУЖАЊЕ УСЛУГА ЗДРАВСТВЕНЕ ЗАШТИТЕ У ЗДРАВСТВЕНИМ УСТАНОВАМА ПРИМАРНЕ ЗДРАВСТВЕНЕ ЗАШТИТЕ | 92.405.000 | 101.765.000 | 9.360.000 | 110,13 |
|  | 0002 | 471211 | ЛЕКОВИ И МЕДИЦИНСКА СРЕДСТВА У ЗДРАВСТВЕНИМ УСТАНОВАМА ПРИМАРНЕ ЗДРАВСТВЕНЕ ЗАШТИТЕ | 5.925.000 | 5.925.000 | 0 | 100,00 |
|  | 0003 | 471214 | СТОМАТОЛОШКЕ УСЛУГЕ | 9.710.000 | 11.250.000 | 1.540.000 | 115,86 |
|  | 0004 | 471213 | ЛЕКОВИ ИЗДАТИ НА РЕЦЕПТ | 43.900.000 | 49.500.000 | 5.600.000 | 112,76 |
| 1822 |  |  | СЕКУНДАРНА И ТЕРЦИЈАРНА ЗДРАВСТВЕНА ЗАШТИТА | 336.075.208 | 369.676.700 | 33.601.492 | 110,00 |
|  | 0001 | 471215 | ПРУЖАЊЕ УСЛУГА ЗДРАВСТВЕНЕ ЗАШТИТЕ У УСТАНОВАМА СЕКУНДАРНЕ И ТЕРЦИЈАРНЕ ЗДРАВСТВЕНЕ ЗАШТИТЕ | 208.945.000 | 240.546.492 | 31.601.492 | 115,12 |
|  | 0002 | 471215 | ЛЕКОВИ И МЕДИЦИНСКА СРЕДСТВА У УСТАНОВАМА СЕКУНДАРНЕ И ТЕРЦИЈАРНЕ ЗДРАВСТВЕНЕ ЗАШТИТЕ | 116.930.208 | 118.930.208 | 2.000.000 | 101,71 |
|  | 0003 | 471215 | ЛЕКОВИ ЗА ЛЕЧЕЊЕ ЛИЦА ОБОЛЕЛИХ ОД РЕТКИХ БОЛЕСТИ | 10.200.000 | 10.200.000 | 0 | 100,00 |
| 1823 |  |  | ОСТАЛА ПРАВА ИЗ СОЦИЈАЛНОГ ОСИГУРАЊА | 74.239.900 | 85.670.000 | 11.430.100 | 115,40 |
|  | 0001 | 471292 | УСЛУГЕ УСТАНОВА СПЕЦИЈАЛИЗОВАНИХ ЗА ПРОДУЖЕНУ РЕХАБИЛИТАЦИЈУ | 6.305.000 | 6.655.000 | 350.000 | 105,55 |
|  | 0002 | 471299 | ИНСТИТУТИ И ЗАВОДИ ЗА ЈАВНО ЗДРАВЉЕ | 6.235.000 | 6.800.000 | 565.000 | 109,06 |
|  | 0003 |  | ОСТВАРИВАЊЕ ПРАВА ВАН ТЕРИТОРИЈЕ РЕПУБЛИКЕ СРБИЈЕ | 3.175.000 | 2.485.000 | -690.000 | 78,27 |
|  |  | 471221 | Здравствена заштита по конвенцији | 1.190.000 | 1.250.000 | 60.000 | 105,04 |
|  |  | 471224 | Трошкови слања осигураних лица на лечење у иностранство | 1.960.000 | 1.210.000 | -750.000 | 61,73 |
|  |  | 471229 | Остали трошкови здравствене заштите у иностранству | 25.000 | 25.000 | 0 | 100,00 |
|  | 0004 | 471216 | ПОМАГАЛА И НАПРАВЕ | 8.800.000 | 10.100.000 | 1.300.000 | 114,77 |
|  | 0005 | 471212 | УСЛУГЕ ДИЈАЛИЗЕ (МАТЕРИЈАЛ ЗА ДИЈАЛИЗУ) | 5.100.000 | 5.600.000 | 500.000 | 109,80 |
|  | 0006 | 471217 | УСЛУГЕ КОЈЕ ПРУЖАЈУ УСТАНОВЕ СОЦИЈАЛНЕ ЗАШТИТЕ | 2.376.000 | 2.450.000 | 74.000 | 103,11 |
|  | 0007 | 471219 | ИНСТИТУТ/ЗАВОДИ ЗА ТРАНСФУЗИЈУ КРВИ И ИНСТИТУТ ЗА ВИРУСОЛОГИЈУ И ИМУНОЛОГИЈУ | 1.050.000 | 1.050.000 | 0 | 100,00 |
|  | 0008 | 471110 | НАКНАДЕ ЗАРАДЕ УСЛЕД ПРИВРЕМЕНЕ НЕСПОСОБНОСТИ ЗА РАД | 38.968.900 | 48.060.000 | 9.091.100 | 123,33 |
|  | 0009 | 471191 | НАКНАДА ПУТНИХ ТРОШКОВА | 2.230.000 | 2.470.000 | 240.000 | 110,76 |
|  |  |  | УКУПНИ РАСХОДИ И ИЗДАЦИ | 576.660.000 | 637.800.000 | 61.140.000 | 110,60 |

Структура планираних расхода и издатака у 2026. и 2025. години приказана је у следећој табели:

(у 000 динара)

|  |  |  |  |  |  |  |  |
| --- | --- | --- | --- | --- | --- | --- | --- |
| Р. бр. | РАСХОДИ И ИЗДАЦИ | Финансијски план за 2025. годину | Учешће | Финансијски план за 2026. годину | Учешће | Разлика | Индекс |
| 1 | 2 | 3 | 4 | 5=3-1 | 6=3/1x100 |
| 1. | Здравствена заштита | 521.056.208 | 90,36% | 573.256.700 | 89,88% | 52.200.492 | 110,02 |
| 2. | Накнаде осигураним лицима | 41.198.900 | 7,15% | 50.530.000 | 7,92% | 9.331.100 | 122,65 |
| 3. | Администрација и управљање без конверзија | 10.404.892 | 1,80% | 10.013.300 | 1,57% | -391.592 | 96,24 |
| 4. | Конверзије | 4.000.000 | 0,69% | 4.000.000 | 0,63% | 0 | 100,00 |
|  | УКУПНИ РАСХОДИ И ИЗДАЦИ (1+2+3+4) | 576.660.000 | 100,00% | 637.800.000 | 100,00% | 61.140.000 | 110,60 |

Расходи здравствене заштите планирани су у износу од 573.256,70 милиона динара, што је за 52.200,49 милиона динара, односно 10,02% више у односу на Финансијски план за 2025. годину. У оквиру наведеног увећања, око 63% односи се на раст плата запослених уговорених радника у примарној, секундарној, терцијарној и стоматолошкој здравственој заштити.

Расходи здравствене заштите планирани су у оквиру програма 1821 - „Примарна здравствена заштита“, програма 1822 - „Секундарна и терцијарна здравствена заштита“ и програма 1823 - „Остала права из социјалног осигурања“ - програмске активности 0001-0007.

Расходи за накнаде осигураним лицима планирани су у износу од 50.530,00 милиона динара, што је за 9.331,10 милиона динара, односно 22,65% више од Финансијског плана за 2025. годину. Расходи за накнаде осигураним лицима планирани су у оквиру програма 1823 - „Остала права из социјалног осигурања“, програмске активности 0008 и 0009.

Расходи и издаци у оквиру програма 1820 - „Подршка спровођењу послова из належности Републичког фонда“ планирани су у износу од 14.013,30 милиона динара. Од наведеног износа расходи спровођења здравственог осигурања планирани су у износу од 10.013,30 милиона динара што је за 391,59 милиона динара, односно 3,76% мање у односу на Финансијски план за 2025. годину. У оквиру овог програма планирани су и издаци по основу набавке домаће финансијске имовине по основу конверзије потраживања Републичког фонда за доприносе за здравствено осигурање у трајни улог у капиталу привредних друштава у износу од 4.000,00 милиона динара.

8.1. ПРОГРАМ: ПОДРШКА СПРОВОЂЕЊУ ПОСЛОВА ИЗ

НАДЛЕЖНОСТИ РЕПУБЛИЧКОГ ФОНДА

Шифра програма: 1820

Назив програма: Подршка спровођењу послова из надлежности Републичког фонда

Опис програма: Програм „Подршка спровођењу послова из надлежности Републичког фонда“ усмерен је на спровођење активности у циљу обезбеђивања средстава и остваривања права осигураних лица из обавезног здравственог осигурања и то: право на здравствену заштиту, право на накнаду зараде за време привремене спречености за рад и право на накнаду трошкова превоза у вези са коришћењем здравствене заштите. Овај програм обухвата и активности којима Републички фонд спроводи добровољно здравствено осигурање.

Одговорно лице: Светлана Тадин, директор Сектора за економске послове

* + 1. *Програмска активност: Администрација и управљање*

Програм: Подршка спровођењу послова из надлежности Републичког фонда

Шифра програмске активности: 0001

Назив програмске активности: Администрација и управљање

Правни основ: Правни основ за планирање расхода и издатака у оквиру програмске активности „Администрација и управљање“ су одредбе Закона о здравственом осигурању, Закона о буџетском систему, Закона о раду, Статут Републичког фонда, Уредба о коефицијентима за обрачун и исплату плата запослених у јавним службама, Уредба о накнадама и другим примањима запослених у организацијама обавезног социјаног осигурања, Одлука о износу средстава која се преносе филијали, Закон о приватизацији, Закон о стечају и др.

Опис програмске активности: Програмска активност „Администрација и управљање“ обухвата активности којима Републички фонд спроводи обавезно и добровољно здравствено осигурање, закључује уговоре са даваоцима здравствених услуга, спроводи међународне уговоре о социјалном осигурању, обавља финансијске послове, друге стручне, контролне и административне послове и обезбеђује правну и другу стручну помоћ осигураним лицима у складу са законом и Статутом. У оквиру својих активности, Републички фонд обезбеђује законито, наменско и економично коришћење средстава, врши контролу спровођења закључених уговора између филијала и давалаца здравствених услуга, врши контролу остваривања права из обавезног здравственог осигурања, обавља послове централизованих јавних набавки, као и плаћање у име и за рачун здравствених установа из Плана мреже здравствених установа у складу са законом за добра и услуге за које је спроведен централизовани поступак јавне набавке, прати извршење закључених уговора, обавља послове интерне ревизије и друге послове у складу са законом, Статутом и актима Републичког фонда.

Стручне, административне, финансијске и друге послове у вези са радом и пословањем Републичког фонда и спровођењем здравственог осигурања врше запослени у оквиру унутрашње организације Републичког фонда утврђене Правилником о организацији и систематизацији послова и то у: Дирекцији, Покрајинском фонду, филијалама и испоставама филијала образованим у складу са Законом.

Одговорно лице: Светлана Тадин, директор Сектора за економске послове

* *Планирани расходи и издаци у оквиру програмске активности „Администрација и управљање“*

Укупни расходи и издаци у оквиру програмске активности: „Администрација и управљање“ (плате за запослене у Републичком фонду, коришћење услуга и роба, издаци по основу набавке домаће финансијске имовине и други расходи и издаци) планирани су у укупном износу од 14.013,30 милиона динара и мањи су у односу на Финансијски план за 2025. годину за 391,59 милиона динара.

*Расходи за запослене* у Републичком фонду планирани су у износу од 4.929,30 милиона динара, што је за 229,70 милиона динара више у односу на Финансијски план за 2025. годину. У оквиру ових расхода планирана су средства за:

* бруто плате запослених у Републичком фонду у износу од 4.733,30 милиона динара, што је за 229,70 милиона динара више у односу на Финансијски план за 2025. годину. Планирана средства обухватају најављено повећање плате за 5,1% за запослене у Републичком фонду;
* накнаде у натури у износу од 6,00 милиона динара, што је на нивоу Финансијског плана за 2025. годину;
* социјална давања запосленима у износу од 65,00 милиона динара, што је на нивоу Финансијског плана за 2025. годину. Ови расходи се односе на отпремнине приликом одласка у пензију, помоћ у случају смрти запосленог или члана уже породице, помоћ у медицинском лечењу запослених или чланова уже породице и др.;
* накнаде трошкова за запослене (трошкови превоза запослених за долазак на рад и одлазак са рада) у износу од 108,00 милиона динара, што је на нивоу Финансијског плана за 2025. годину;
* награде запосленима и остали посебни расходи (јубиларне награде) у износу од 17,00 милиона динара, што је на нивоу Финансијског плана за 2025. годину.

*Расходи за коришћење услуга и роба* планирани су у износу од 3.044,00 милиона динара, што је за 471,19 милиона динара мање у односу на Финансијски план за 2025. годину. У оквиру ових расхода планирана су средства за:

* сталне трошкове у износу од 1.300,00 милиона динара, што је на нивоу Финансијског плана за 2025. годину. Ови расходи односе се на трошкове платног промета, услуге заштите имовине, услуге чишћења, трошкове електричне енергије, централног грејања, поштанских услуга, интернет и др.;
* трошкове путовања у износу од 12,00 милиона динара, што је на нивоу Финансијског плана за 2025. годину. Ови расходи се односе на трошкове службених путовања запослених у Републичком фонду;
* услуге по уговору у износу од 1.195,50 милиона динара, што је за 389,50 милиона динара мање од Финансијског плана за 2025. годину. Ови расходи обухватају услуге одржавања софтвера, накнаде члановима Управног и Надзорног одбора, накнаде члановима лекарских комисија и др. Средства планирана на овој позицији се у највећем делу односе на обавезе преузете по уговорима из области информационих система (пројекти као што су економско-финансијски систем Републичког фонда, систем за управљање документацијом, пројекти који се тичу подизања нивоа сигурности укупне информационо-комуникационе инфраструктуре Републичког фонда и други пројекти);
* специјализоване услуге у износу од 1,50 милиона динара, што је на нивоу Финансијског плана за 2025. годину;
* текуће поправке и одржавање у износу од 315,00 милиона динара, што је за 31,69 милиона динара мање од Финансијског плана за 2025. годину. Ови расходи су неопходни због потребе одржавања опреме и објеката Републичког фонда;
* материјал у износу од 220,00 милиона динара, што је за 50,00 милиона динара мање од Финансијског плана за 2025. годину. У оквиру ових расхода извршавају се расходи за здравствене картице, канцеларијски материјал, потрошни материјал, бензин и други расходи неопходни за пословање Републичког фонда.

*Расходи за отплату камата и пратеће трошкове задуживања* планирани су у износу од 27,10 милиона динара, што је на нивоу Финансијског плана за 2025. годину. Ова позиција обухвата расходе по основу негативних курсних разлика и др.

*Расходи за донације, дотације и трансфере* планирани су у износу од 15,00 милиона динара, што је на нивоу Финансијског плана за 2025. годину. Ови расходи односе се на измирење обавеза по основу Закона о професионалној рехабилитацији и запошљавању особа са инвалидитетом.

*Остали расходи* планирани су у износу од 399,50 милиона динара, што је за 87,50 милиона динара више у односу на Финансијски план за 2025. годину. У оквиру ових расхода планирана су средства за:

* порезе, обавезне таксе, казне и камате у износу од 32,00 милиона динара, што је на нивоу Финансијског плана за 2025. годину. Ови расходи обухватају расходе за порез на имовину Републичког фонда, судске таксе, расходе за регистрацију возила и др;
* новчане казне по решењу судова у износу од 350,00 милиона динара, што је за 85,00 милиона динара више од Финансијског плана за 2025. годину;
* накнаде штете за повреде или штету нанету од стране државних органа у износу од 17,50 милиона динара, што је за 2,50 милиона динара више од Финансијског плана за 2025. годину. Ови расходи односе се на накнаде штете по полисама за добровољно здравствено осигурање.

Издаци за *основна средства* планирани су у износу од 1.598,40 милиона динара, што је за 237,60 милиона динара мање у односу на Финансијски план за 2025. годину. У оквиру ових издатака планирана су средства за:

* зграде и грађевинске објекте у износу од 566,40 милиона динара, што је за 232,60 милиона динара мање од Финансијског плана за 2025. годину. Ови издаци се у највећој мери односе на реконструкције и адаптације пословних објеката Републичког фонда;
* машине и опрему у износу од 150,00 милиона динара, што је за 274,00 милиона динара мање у односу на Финансијски план за 2025. годину;
* нематеријалну имовину у износу од 882,00 милиона динара, што је за 269,00 милиона динара више од Финансијског плана за 2025. годину.

Издаци за *набавку домаће финансијске имовине* планирани су у износу од 4.000,00 милиона динара, што је на нивоу Финансијског плана за 2025. годину. Ови издаци односе се на процењени износ за конверзију потраживања Републичког фонда за доприносе за здравствено осигурање у трајни улог у капиталу привредних друштава.

* 1. ПРОГРАМ: ПРИМАРНА ЗДРАВСТВЕНА ЗАШТИТА

Шифра програма: 1821

Назив програма: Примарна здравствена заштита

Опис програма: Програмом „Примарна здравствена заштита“ планирана су средства за пружање здравствене заштите осигураним лицима Републичког фонда у здравственим установама примарног нивоа здравствене заштите из Плана мреже здравствених установа, као и од стране давалаца здравствених услуга ван Плана мреже здравствених установа за број и/или врсту услуга које није могуће обезбедити у оквиру постојећих капацитета здравствених установа из Плана мреже здравствених установа.

Наведено подразумева обезбеђивање средстава ради пружања услуга и обезбеђивања лекова и медицинских средстава у домовима здравља и заводима, као и обезбеђивање лекова са А и А1 Листе лекова који су право из обавезног здравственог осигурања у апотекама (у државним и приватним апотекама). Такође, наведеним програмом планирана су и средства за пружање стоматолошких услуга на примарном нивоу здравствене заштите.

Одговорно лице: др Мирјана Узуновић Мако, директор Сектора за уговарање здравствене заштите, медицинске послове и процену нових технологија

* + 1. *Програмска активност: Пружање услуга здравствене заштите у здравственим установама примарне здравствене заштите*

Програм: Примарна здравствена заштита

Шифра програмске активности: 0001

Назив програмске активности: Пружање услуга здравствене заштите у здравственим установама примарне здравствене заштите

Правни основ: Правни основ за финансирање програмске активности „Пружање услуга здравствене заштите у здравственим установама примарне здравствене заштите“ је Закон о здравственом осигурању, Закон о здравственој заштити и подзаконска акта донета за спровођење ових закона (Правилник о садржају и обиму права из обавезног здравственог осигурања и о партиципацији, План здравствене заштите из обавезног здравственог осигурања у Републици Србији, Правилник о уговарању здравствене заштите из обавезног здравственог осигурања са даваоцима здравствених услуга, Правилник о Листи лекова који се прописују и издају на терет средстава обавезног здравственог осигурања, правилници о ценама здравствених услуга и др.).

Опис програмске активности: Програмска активност „Пружање услуга здравствене заштите у здравственим установама примарне здравствене заштите“ обухвата средства за финансирање откупа плана рада здравствених установа из Плана мреже здравствених установа на примарном нивоу здравствене заштите (осим апотека), ради пружања здравствене заштите, који се обезбеђује кроз финансирање капацитета здравствених установа на примарном нивоу здравствене заштите (плате запослених, превоз запослених на посао и са посла, трошкови енергената, материјални и остали трошкови), као и средства за финансирање здравствене заштите код даваоца здравствених услуга ван Плана мреже и то за поједине услуге које није могуће обезбедити по обиму и/или врсти у здравственим установама из Плана мреже здравствених установа.

Одговорно лице: др Мирјана Узуновић Мако, директор Сектора за уговарање здравствене заштите, медицинске послове и процену нових технологија

Циљ 1**:** обезбеђивање доступности услуга превентивних прегледа деце спортиста и деце укључене у школски спорт узраста од шест до 14 година у Заводу за спорт и медицину спорта Републике Србије

|  |  |  |  |  |  |  |
| --- | --- | --- | --- | --- | --- | --- |
| Назив индикатора | Јединица мере | Базна година | Базна вредност | Циљна вредност у 2026. години | Циљна вредност у 2027. години | Циљна вредност у 2028. години |
| 1. Број превентивних прегледа  *Извор верификације: Електронска фактура* | број услуга | 2024. | 4.856 | 6.400 | 6.500 | 6.600 |

* Планирани расходи у оквиру програмске активности „Пружање услуга здравствене заштите у здравственим установама примарне здравствене заштите“

Расходи у оквиру програмске активности „Пружање услуга здравствене заштите у здравственим установама примарне здравствене заштите“ планирани су у износу од 101.765,00 милиона динара, што је за 9.360,00 милиона динара више у односу на Финансијски план за 2025. годину.

Ови расходи обухватају расходе за плате и превоз запослених, енергенте, материјалне и остале трошкове у здравственим установама из Плана мреже здравствених установа на примарном нивоу здравствене заштите, расходе здравствене заштите на примарном нивоу које пружају даваоци здравствених услуга ван Плана мреже и др.

Средства за плате и накнаде плата са доприносима на терет послодавца у примарној здравственој заштити планирана су у износу од 86.370,00 милиона динара, што је за 9.360,00 милиона динара више у односу на Финансијски план за 2025. годину. Ови расходи увећани су због раста коефицијената за плате запослених у здравственим установама за 5% почев од плате за октобар 2025. године, у складу са Уредбом о коефицијентима за обрачун и исплату плата запослених у јавним службама, затим најављеног раста плата за 5,1% почев од плате за јануар 2026. године, као и раста броја уговорених радника током 2025. године.

Планирани расходи за остале намене здравствене заштите (превоз радника на рад и са рада, енергенти, материјални и остали трошкови и даваоци здравствених услуга ван Плана мреже) износе 15.395,00 милиона динара, што је на нивоу Финансијског плана за 2025. годину.

У оквиру материјалних и осталих трошкова планирани су и расходи за отпремнине за одлазак у пензију и јубиларне награде радника у примарној здравственој заштити који пружају услуге на терет средстава обавезног здравственог осигурања, средства за измирење обавеза здравствених установа које произилазе из Закона о професионалној рехабилитацији и запошљавању особа са инвалидитетом и солидарне помоћи сходно Посебном колективном уговору за здравствене установе чији је оснивач Република Србија, аутономна покрајина и јединица локалне самоуправе (у даљем тексту: ПКУ).

У оквиру ове програмске активности, планирани су и расходи за даваоце здравствених услуга ван Плана мреже за пружање услуга које се по врсти и/или обиму не могу обезбедити у здравственим установама у оквиру Плана мреже.

* + 1. *Програмска активност: Лекови и медицинска средства у здравственим установама примарне здравствене заштите*

Програм: Примарна здравствена заштита

Шифра програмске активности: 0002

Назив програмске активности: Лекови и медицинска средства у здравственим установама примарне здравствене заштите

Правни основ: Правни основ за финансирање здравствене заштите у делу који се односи на лекове и медицинска средства у здравственим установама примарне здравствене заштите представља Закон о здравственом осигурању и подзаконска акта донета за спровођење овог закона (Правилник о садржају и обиму права из обавезног здравственог осигурања и о партиципацији, План здравствене заштите из обавезног здравственог осигурања у Републици Србији, Правилник о уговарању здравствене заштите из обавезног здравственог осигурања са даваоцима здравствених услуга, Правилник о Листи лекова који се прописују и издају на терет средстава обавезног здравственог осигурања и др.).

Опис програмске активности: Програмска активност „Лекови и медицинска средства у здравственим установама примарне здравствене заштите“ обухвата трошкове лекова и санитетског и медицинског потрошног материјала настале пружањем здравствених услуга које су право из обавезног здравственог осигурања у здравственим установама из Плана мреже здравствених установа на примарном нивоу здравствене заштите.

Одговорно лице: др Мирјана Узуновић Мако, директор Сектора за уговарање здравствене заштите, медицинске послове и процену нових технологија

* Планирани расходи у оквиру програмске активности „Лекови и медицинска средства у здравственим установама примарне здравствене заштите“

Расходи за лекове и медицинска средства у примарној здравственој заштити планирани су у износу од 5.925,00 милиона динара, што је на нивоу Финансијског плана за 2025. годину.

* + 1. *Програмска активност: Стоматолошке услуге*

Програм: Примарна здравствена заштита

Шифра програмске активности: 0003

Назив програмске активности: Стоматолошке услуге

Правни основ: Правни основ за финансирање здравствене заштите у делу који се односи на стоматолошке услуге представља Закон о здравственом осигурању и подзаконска акта донета за спровођење овог закона (Правилник о садржају и обиму права из обавезног здравственог осигурања и о партиципацији, План здравствене заштите из обавезног здравственог осигурања у Републици Србији, Правилник о уговарању здравствене заштите из обавезног здравственог осигурања са даваоцима здравствених услуга, Правилник о нормативима и стандардима рада и ценама здравствених услуга за превенцију, прегледе и лечење болести уста и зуба које се обезбеђују из средстава обавезног здравственог осигурања и др.).

Опис програмске активности: Програмска активност „Стоматолошке услуге“ обухвата средства за откуп плана рада здравствених установа из Плана мреже здравствених установа на примарном нивоу здравствене заштите, ради пружања услуга стоматолошке здравствене заштите, који се обезбеђује кроз финансирање капацитета здравствених установа (плате радника у стоматолошкој здравственој заштити, превоз запослених на посао и са посла, лекови и медицинска средства и материјални и остали трошкови), као и средства за финансирање стоматолошких услуга које осигураним лицима пружају даваоци здравствених услуга ван Плана мреже, а које по обиму и/или врсти није могуће обезбедити у постојећим капацитетима здравствених установа из Плана мреже здравствених установа.

Одговорно лице: др Мирјана Узуновић Мако, директор Сектора за уговарање здравствене заштите, медицинске послове и процену нових технологија

* Планирани расходи у оквиру програмске активности „Стоматолошке услуге“

Расходи за стоматолошке услуге планирани су у износу од 11.250,00 милиона динара, што је за 1.540,00 милиона динара више у односу на Финансијски план за 2025. годину.

Ови расходи обухватају средства за плате и превоз запослених радника у стоматолошкој здравственој заштити, лекове и медицинска средства и материјалне и остале трошкове у здравственим установама из Плана мреже здравствених установа.

Планираним средствима обухваћено је увећање плата запослених у стоматолошкој здравственој заштити због раста коефицијената за плате запослених у здравственим установама за 5% почев од плате за октобар 2025. године, у складу са Уредбом о коефицијентима за обрачун и исплату плата запослених у јавним службама, као и најављени раст плата за 5,1% почев од плате за јануар 2026. године.

У оквиру расхода за стоматолошке услуге планирани су и расходи за отпремнине за одлазак у пензију и јубиларне награде радника у стоматолошкој здравственој заштити који пружају услуге на терет средстава обавезног здравственог осигурања, средства за измирење обавеза здравствених установа које произилазе из Закона о професионалној рехабилитацији и запошљавању особа са инвалидитетом и солидарне помоћи сходно ПКУ и др.

У оквиру ове програмске активности планирана су и средства ради пружања услуга стоматолошке здравствене заштите које осигураним лицима Републичког фонда пружају установе ван Плана мреже.

* + 1. *Програмска активност: Лекови издати на рецепт*

Програм: Примарна здравствена заштита

Шифра програмске активности: 0004

Назив програмске активности: Лекови издати на рецепт

Правни основ: Правни основ за финансирање здравствене заштите у делу који се односи на лекове издате на рецепт представља Закон о здравственом осигурању и подзаконска акта донета за спровођење овог закона (Правилник о садржају и обиму права из обавезног здравственог осигурања и о партиципацији, План здравствене заштите из обавезног здравственог осигурања у Републици Србији, Правилник о уговарању здравствене заштите из обавезног здравственог осигурања са даваоцима здравствених услуга, Правилник о Листи лекова који се прописују и издају на терет средстава обавезног здравственог осигурања и др.).

Опис програмске активности: Програмска активност „Лекови издати на рецепт“ обухвата трошкове здравствене заштите из обавезног здравственог осигурања настале издавањем лекова на рецепт осигураним лицима Републичког фонда, како у апотекама у Плану мреже, тако и у приватним апотекама.

Одговорно лице: др Жељко Попадић, директор Сектора за лекове и фармакоекономију

* Планирани расходи у оквиру програмске активности „Лекови издати на рецепт“

Расходи за лекове издате на рецепт планирани су у износу од 49.500,00 милиона динара, што је за 5.600,00 милиона динара више у односу на Финансијски план за 2025. годину. Ови расходи су утврђени на основу пројекције обавеза које треба извршити на годишњем нивоу, а у оквиру дефинисаних лимита.

* 1. ПРОГРАМ: СЕКУНДАРНА И ТЕРЦИЈАРНА ЗДРАВСТВЕНА ЗАШТИТА

Шифра програма: 1822

Назив програма: Секундарна и терцијарна здравствена заштита

Опис програма: Програмом „Секундарна и терцијарна здравствена заштита“ планирана су средства за пружање здравствене заштите осигураним лицима Републичког фонда у здравственим установама секундарног и терцијарног нивоа здравствене заштите из Плана мреже здравствених установа, као и од стране давалаца здравствених услуга ван Плана мреже здравствених установа за број и/или врсту услуга које није могуће обезбедити у оквиру постојећих капацитета здравствених установа из Плана мреже здравствених установа.

Наведено подразумева обезбеђивање средстава ради пружања услуга и обезбеђивање лекова и медицинских средстава у општим и специјалним болницама, клиникама, институтима, клиничко-болничким и клиничким центрима. Такође, наведеним програмом планирана су и средства за лекове за лечење лица оболелих од ретких болести.

Одговорно лице: др Мирјана Узуновић Мако, директор Сектора за уговарање здравствене заштите, медицинске послове и процену нових технологија

* + 1. *Програмска активност: Пружање услуга здравствене заштите у установама секундарне и терцијарне здравствене заштите*

Програм: Секундарна и терцијарна здравствена заштита

Шифра програмске активности: 0001

Назив програмске активности: Пружање услуга здравствене заштите у установама секундарне и терцијарне здравствене заштите

Правни основ: Правни основ за финансирање програмске активности „Пружање услуга здравствене заштите у установама секундарне и терцијарне здравствене заштите“ је Закон о здравственом осигурању, Закон о здравственој заштити и подзаконска акта донета за спроовођење ових закона (Правилник о садржају и обиму права из обавезног здравственог осигурања и о партиципацији, План здравствене заштите из обавезног здравственог осигурања у Републици Србији, Правилник о уговарању здравствене заштите из обавезног здравственог осигурања са даваоцима здравствених услуга, Правилник о Листи лекова који се прописују и издају на терет средстава обавезног здравственог осигурања, правилници о ценама здравствених услуга и др.).

Опис програмске активности: Програмска активност „Пружање услуга здравствене заштите у здравственим установама секундарне и терцијарне здравствене заштите“ обухвата средства за финансирање откупа плана рада здравствених установа из Плана мреже здравствених установа на секундарном и терцијарном нивоу здравствене заштите који се обезбеђује кроз финансирање капацитета здравствених установа (плате запослених, превоз запослених на посао и са посла, трошкови енергената, материјални и остали трошкови и трошкови исхране), као и средства за финансирање здравствене заштите код даваоца здравствених услуга ван Плана мреже и то за поједине услуге које није могуће обезбедити по обиму и/или врсти у здравственим установама из Плана мреже здравствених установа.

Одговорно лице: др Мирјана Узуновић Мако, директор Сектора за уговарање здравствене заштите, медицинске послове и процену нових технологија

Циљ 2: повећање броја осигураних лица - жена којима се пружа услуга БМПО на терет средстава обавезног здравственог осигурања

|  |  |  |  |  |  |  |
| --- | --- | --- | --- | --- | --- | --- |
| Назив индикатора | Јединица мере | Базна година | Базна вредност | Циљна вредност у 2026. години | Циљна вредност у 2027. години | Циљна вредност у 2028. години |
| 1. Број осигураних лица - жена којима се пружа услуга БМПО  *Извор верификације: Електронска фактура* | Број осигураних лица - жена | 2024. | 11.260 | 11.500 | 11.700 | 11.900 |

* Планирани расходи у оквиру програмске активности „Пружање услуга здравствене заштите у установама секундарне и терцијарне здравствене заштите“

Расходи у оквиру програмске активности „Пружање услуга здравствене заштите у установама секундарне и терцијарне здравствене заштите“ планирани су у износу од 240.546,49 милиона динара, што је за 31.601,49 милиона динара више у односу на Финансијски план за 2025. годину.

Ови расходи обухватају расходе за плате и превоз запослених који пружају услуге на терет средстава обавезног здравственог осигурања, енергенте, исхрану, материјалне и остале трошкове у здравственим установама из Плана мреже здравствених установа на секундарном и терцијарном нивоу здравствене заштите, расходе за пружање здравствене заштите у Заводу за судску медицину Ниш и Институту за судску медицину Нови Сад, расходе за пружање здравствене заштите код давалаца здравствених услуга ван Плана мреже и др.

Средства за плате и накнаде плата са доприносима на терет послодавца у секундарној и терцијарној здравственој заштити планирана су у износу од 182.350,00 милиона динара, што је за 22.360,00 милиона динара више у односу на Финансијски план за 2025. годину. Ови расходи увећани су због раста коефицијената за плате запослених у здравственим установама за 5% почев од плате за октобар 2025. године, у складу са Уредбом о коефицијентима за обрачун и исплату плата запослених у јавним службама, затим најављеног раста плата за 5,1% почев од плате за јануар 2026. године, као и раста броја уговорених радника током 2025. године.

Планирани расходи за остале намене за здравствену заштиту (превоз радника на рад и са рада, енергенте, материјалне и остале трошкове, исхрану, Завод за судску медицину Ниш и Институт за судску медицину Нови Сад и даваоце здравствених услуга ван Плана мреже) износе 58.196,49 милиона динара, што је за 9.241,49 милиона динара више у односу на Финансијски план за 2025. годину. Ови расходи су увећани због раста трошкова превоза запослених на рад и са рада, исхране болесника, услуга хигијене, физичко-техничког обезбеђења у здравственим установама, очекиваног раста трошкова енергената и др.

У оквиру материјалних и осталих трошкова планирани су и расходи за отпремнине за одлазак у пензију и јубиларне награде радника у секундарној и терцијарној здравственој заштити који пружају услуге на терет средстава обавезног здравственог осигурања, средства за измирење обавеза здравствених установа које произилазе из Закона о професионалној рехабилитацији и запошљавању особа са инвалидитетом и солидарне помоћи сходно ПКУ.

У оквиру ове програмске активности планирани су и расходи за даваоце здравствених услуга ван Плана мреже за пружање услуга које се по врсти и/или обиму не могу обезбедити у здравственим установама у оквиру Плана мреже.

* + 1. *Програмска активност: Лекови и медицинска средства у установама секундарне и терцијарне здравствене заштите*

Програм: Секундарна и терцијарна здравствена заштита

Шифра програмске активности: 0002

Назив програмске активности: Лекови и медицинска средства у установама секундарне и терцијарне здравствене заштите

Правни основ: Правни основ за финансирање здравствене заштите у делу који се односи на лекове и медицинска средства представља Закон о здравственом осигурању и подзаконска акта донета за спровођење овог закона (Правилник о садржају и обиму права из обавезног здравственог осигурања и о партиципацији, План здравствене заштите из обавезног здравственог осигурања у Републици Србији, Правилник о уговарању здравствене заштите из обавезног здравственог осигурања са даваоцима здравствених услуга, Правилник о Листи лекова који се прописују и издају на терет средстава обавезног здравственог осигурања, Правилник о врстама и стандардима медицинских средстава која се уграђују у људски организам на терет средстава обавезног здравственог осигурања и др.).

Опис програмске активности: Програмска активност „Лекови и медицинска средства у установама секундарне и терцијарне здравствене заштите“ обухвата трошкове лекова, санитетског и медицинског потрошног материјала, уградног материјала и крви и лабилних продуката од крви настале пружањем здравствених услуга које су право из обавезног здравственог осигурања у здравственим установама из Плана мреже здравствених установа на секундарном и терцијарном нивоу здравствене заштите.

Одговорно лице: др Мирјана Узуновић Мако, директор Сектора за уговарање здравствене заштите, медицинске послове и процену нових технологија

* Планирани расходи у оквиру програмске активности „Лекови и медицинска средства у установама секундарне и терцијарне здравствене заштите“

Расходи за лекове и медицинска средства у секундарној и терцијарној здравственој заштити планирани су у износу од 118.930,21 милиона динара, што је за 2.000,00 милиона динара више у односу на Финансијски план за 2025. годину.

У оквиру позиције која се односи на лекове и медицинска средства, планирана су средства за: лекове у здравственим установама, цитостатике са Листе лекова, лекове који се издају по посебном режиму издавања (Ц Листа лекова), лекове за хемофилију, лекове ван Листе лекова (који се финансирају у складу са правилником којим се уређује садржај и обим права на здравствену заштиту из обавезног здравственог осигурања и о партиципацији), крв и продукте од крви, санитетски и медицински потрошни материјал, уградни материјал (имплантати у ортопедији, остали уградни материјал у ортопедији, уградни материјал у кардиохирургији, пејсмејкери, стентови, графтови и остали уградни материјал) и лекове и медицинска средства која се финансирају поред Предрачуном утврђених средстава.

* + 1. *Програмска активност: Лекови за лечење лица оболелих од ретких болести*

Програм: Секундарна и терцијарна здравствена заштита

Шифра програмске активности: 0003

Назив програмске активности: Лекови за лечење лица оболелих од ретких болести

Правни основ: Правни основ за финансирање здравствене заштите у делу који се односи на лекове за лечење лица оболелих од ретких болести представља Закон о здравственом осигурању и Правилник о садржају и обиму права из обавезног здравственог осигурања и о партиципацији.

Опис програмске активности: Програмска активност „Лекови за лечење лица оболелих од ретких болести“ обухвата трошкове лекова за лечење лица оболелих од ретких болести утврђених од стране министра надлежног за послове здравља сходно члану 52. Закона о здравственом осигурању.

Одговорно лице: др Жељко Попадић, директор Сектора за лекове и фармакоекономију

* Планирани расходи у оквиру програмске активности „Лекови за лечење лица оболелих од ретких болести“

Расходи за лекове за лечење лица оболелих од ретких болести планирани су на основу достављених параметара од стране Министарства финансија у износу од 10.200,00 милиона динара, што је на нивоу Финансијског плана за 2025. годину. Средства за ову намену обезбеђују се из буџета Републике, са раздела Министарства здравља.

* 1. ОСТАЛА ПРАВА ИЗ СОЦИЈАЛНОГ ОСИГУРАЊА

Шифра програма: 1823

Назив програма: Остала права из социјалног осигурања

Опис програма: Програм „Остала права из социјалног осигурања“ обухвата обезбеђивање средстава и остваривање осталих права на здравствену заштиту (здравствена заштита која није обухваћена програмом примарне здравствене заштите и програмом секундарне и терцијарне здравствене заштите) и обезбеђивање средстава и остваривање права на накнаде осигураним лицима.

Здравствена заштита у оквиру овог програма обухвата право на:

* здравствену заштиту у здравственим установама специјализованим за продужену рехабилитацију,
* здравствену заштиту у институтима/заводима за јавно здравље,
* здравствену заштиту ван територије Републике Србије,
* помагала и направе,
* услуге дијализе (материјал за дијализу),
* услуге које пружају установе социјалне заштите,
* услуге Института/завода за трансфузију крви и Института за вирусологију и имунологију.

Накнаде осигураним лицима у оквиру овог програма обухватају:

* накнаде зарада осигураницима услед привремене неспособности за рад (боловања),
* накнаде путних трошкова у вези са коришћењем здравствене заштите.

Одговорно лице: Светлана Тадин, директор Сектора за економске послове

* + 1. *Програмска активност: Услуге установа специјализованих за продужену рехабилитацију*

Програм: Остала права из социјалног осигурања

Шифра програмске активности: 0001

Назив програмске активности: Услуге установа специјализованих за продужену рехабилитацију

Правни основ: Правни основ за финансирање здравствене заштите у делу који се односи на услуге установа специјализованих за продужену рехабилитацију представља Закон о здравственом осигурању и подзаконска акта донета за спровођење овог закона (Правилник о садржају и обиму права из обавезног здравственог осигурања и о партиципацији, Правилник о медицинској рехабилитацији у стационарним здравственим установама специјализованим за рехабилитацију, План здравствене заштите из обавезног здравственог осигурања у Републици Србији, Правилник о уговарању здравствене заштите из обавезног здравственог осигурања са даваоцима здравствених услуга, Правилник о ценама здравствених услуга на секундарном и терцијарном нивоу здравствене заштите и др.).

Опис програмске активности: Програмска активност „Услуге установа специјализованих за продужену рехабилитацију“ обухвата трошкове здравствене заштите (по цени болесничког дана и по цени амбулантно-поликлиничке услуге) настале пружањем услуга продужене рехабилитације и амбулантно-поликлиничких услуга које се не обезбеђују по врсти и/или обиму у другим здравственим установама из Плана мреже здравствених установа на подручју филијале.

Одговорно лице: др Мирјана Узуновић Мако, директор Сектора за уговарање здравствене заштите, медицинске послове и процену нових технологија

* Планирани расходи у оквиру програмске активности „Услуге установа специјализованих за продужену рехабилитацију“

Расходи за услуге установа за специјализованих за продужену рехабилитацију, планирани су у износу од 6.655,00 милиона динара, што је за 350,00 милиона динара више од Финансијског плана за 2025. годину. Наведени расходи планирани су у већем износу због повећања броја осигураних лица која користе право на продужену рехабилитацију након операција за које се воде листе чекања (ортопедија, кардиохирургија и др.).

* + 1. *Програмска активност: Институти и заводи за јавно здравље*

Програм: Остала права из социјалног осигурања

Шифра програмске активности: 0002

Назив програмске активности: Институти и заводи за јавно здравље

Правни основ: Правни основ за финансирање здравствене заштите у делу који се односи на институте и заводе за јавно здравље представља Закон о здравственом осигурању и подзаконска акта донета за спровођење овог закона (Правилник о садржају и обиму права из обавезног здравственог осигурања и о партиципацији, План здравствене заштите из обавезног здравственог осигурања у Републици Србији, Правилник о уговарању здравствене заштите из обавезног здравственог осигурања са даваоцима здравствених услуга, Правилник о Листи лекова који се прописују и издају на терет средстава обавезног здравственог осигурања, Правилник о имунизацији и начину заштите лековима, Закон о заштити становништва од заразних болести, правилници о ценама здравствених услуга и др.).

Опис програмске активности: Програмска активност „Институти и заводи за јавно здравље“обухвата трошкове здравствене заштите (по цени здравствене услуге) осигураних лица настале пружањем услуга микробиологије, паразитологије и вирусологије, као и услуга из области хигијене исхране. Такође, наведеном активношћу обухваћењи су и трошкови услуга епидемиологије, послова и задатака из области социјалне медицине, управљања медицинским отпадом и трошкови набавке вакцина.

Одговорно лице: др Мирјана Узуновић Мако, директор Сектора за уговарање здравствене заштите, медицинске послове и процену нових технологија

* Планирани расходи у оквиру програмске активности „Институти и заводи за јавно здравље“

Расходи за услуге института и завода за јавно здравље планирани су у износу од 6.800,00 милиона динара, што је за 565,00 милиона динара више од Финансијског плана за 2025. годину у циљу измирења обавеза у складу са роком доспећа.

Планирани расходи за заводе за јавно здравље обухватају средства за пружање услуга микробиологије, паразитологије и вирусологије, епидемиологије и социјалне медицине, услуге из области хигијене исхране, трошкове управљања медицинским отпадом и средства за вакцине за обавезну и препоручену имунизацију, као и расходе за Завод за антирабичну заштиту – Пастеров завод.

Циљ 3: обезбеђивање доступности услуга хигијене исхране осигураним лицима у институтима/заводима за јавно здравље

|  |  |  |  |  |  |  |
| --- | --- | --- | --- | --- | --- | --- |
| Назив индикатора | Јединица мере | Базна година | Базна вредност | Циљна вредност у 2026. години | Циљна вредност у 2027. години | Циљна вредност у 2028. години |
| 1. Број услуга хигијене исхране  *Извор верификације: Електронска фактура* | Број услуга | 2024. | 56.739 | 80.000 | 80.000 | 80.000 |

* + 1. *Програмска активност: Остваривање права ван територије Републике Србије*

Програм: Остала права из социјалног осигурања

Шифра програмске активности: 0003

Назив програмске активности: Остваривање права ван територије Републике Србије

Правни основ: Правни основ за финансирање здравствене заштите у иностранству представља Закон о здравственом осигурању и подзаконска акта донета за спровођење овог закона (Правилник о садржају и обиму права из обавезног здравственог осигурања и о партиципацији, Правилник о условима и начину упућивања осигураних лица на лечење у иностранство, међународни споразуми о социјалном осигурању и др.).

Опис програмске активности: Програмска активност „Остваривање права ван територије Републике Србије“ обухвата расходе по основу здравствене заштите по конвенцији, расходе по основу упућивања осигураних лица на лечење у иностранство и расходе по основу коришћење здравствене заштите у иностранству.

Одговорно лице: Жељко Макарић, директор Сектора за здравствено осигурање

* Планирани расходи у оквиру програмске активности „Остваривање права ван територије Републике Србије“

Расходи за остваривање права на здравствену заштиту ван територије Републике Србије планирани су у износу од 2.485,00 милиона динара, што је за 690,00 милиона динара мање од Финансијског плана за 2025. годину.

У оквиру ових расхода планирани су:

- расходи по основу спровођења међународних споразума о социјалном осигурању (конвенције) у износу од 1.250,00 милиона динара, што је за 60,00 милиона динара више од Финансијског плана за 2025. годину;

- расходи по основу упућивања осигураних лица на лечење у иностранство у износу од 1.210,00 милиона динара, што је за 750,00 милиона динара мање од Финансијског плана за 2025. годину, у великој мери из разлога што све већи број иноватних метода лечења могу бити пружене од стране стручњака у Републици Србији и

- остали трошкови здравствене заштите у иностранству у износу од 25,00 милиона динара, што је на нивоу финансијског плана за 2025. годину.

* + 1. *Програмска активност: Помагала и направе*

Програм: Остала права из социјалног осигурања

Шифра програмске активности: 0004

Назив програмске активности: Помагала и направе

Правни основ: Правни основ за финансирање права осигураних лица на помагала и направе (медицинско-техничка помагала) представља Закон о здравственом осигурању и подзаконска акта донета за спровођење овог закона (Правилник о садржају и обиму права из обавезног здравственог осигурања и о партиципацији, Правилник о медицинско-техничким помагалима која се обезбеђују из средстава обавезног здравственог осигурања, Правилник о највишем износу накнада трошкова за медицинско-техничка помагала која се издају на терет средстава обавезног здравственог осигурања и др.).

Опис програмске активности: Програмска активност „Помагала и направе“ обухвата расходе за медицинско-техничка помагала, која издају државне и приватне апотеке и добављачи за медицинско-техничка помагала.

Одговорно лице: Весна Латиновић, заменик директора Сектора за уједначавање рада лекарских комисија

* Планирани расходи у оквиру програмске активности „Помагала и направе“

Расходи за помагала и направе планирани су у износу од 10.100,00 милиона динара, што је за 1.300,00 милиона динара више у односу на Финансијски план за 2025. годину и утврђени су на основу процене обавеза које треба извршити на годишњем нивоу, а у оквиру дефинисаних лимита.

Ови расходи обухватају средства за помагала која се издају у апотекама, као и медицинско-техничка помагала која се обезбеђују преко добављача.

* + 1. *Програмска активност: Услуге дијализе (материјал за дијализу)*

Програм: Остала права из социјалног осигурања

Шифра програмске активности: 0005

Назив програмске активности: Услуге дијализе (материјал за дијализу)

Правни основ: Правни основ за финансирање здравствене заштите у делу који се односи на услуге дијализе представља Закон о здравственом осигурању и подзаконска акта донета за спровођење овог закона (Правилник о садржају и обиму права из обавезног здравственог осигурања и о партиципацији, План здравствене заштите из обавезног здравственог осигурања у Републици Србији, Правилник о уговарању здравствене заштите из обавезног здравственог осигурања са даваоцима здравствених услуга, Правилник о ближим условима и начину остваривања права на дијализе које се обезбеђују из средстава обавезног здравственог осигурања, Правилник о утврђивању цена материјала и других трошкова за дијализе које се обезбеђују из средстава обавезног здравственог осигурања и др.).

Опис програмске активности: Програмска активност „Услуге дијализе (материјал за дијализу)“ обухвата трошкове материјала за дијализу у здравственим установама из Плана мреже, као и трошкове услуга дијализе код давалаца здравствених услуга ван Плана мреже здравствених установа. Такође, наведеном активношћу планирана су и средства за пружање услуга дијализе осигураним лицима у кућним условима.

Одговорно лице: др Мирјана Узуновић Мако, директор Сектора за уговарање здравствене заштите, медицинске послове и процену нових технологија

* Планирани расходи у оквиру програмске активности „Услуге дијализе (материјал за дијализу)“

Расходи за услуге дијализе (материјал за дијализу) планирани су у износу од 5.600,00 милиона динара, што је за 500,00 милиона динара више од Финансијског плана за 2025. годину. Ови расходи планирани су на основу процене обавеза које треба извршити на годишњем нивоу.

* + 1. *Програмска активност: Услуге које пружају установе социјалне заштите*

Програм: Остала права из социјалног осигурања

Шифра програмске активности: 0006

Назив програмске активности: Услуге које пружају установе социјалне заштите

Правни основ: Правни основ за финансирање здравствене заштите у делу који се односи на услуге које пружају установе социјалне заштите представља Закон о здравственом осигурању и подзаконска акта донета за спровођење овог закона (Правилник о садржају и обиму права из обавезног здравственог осигурања и о партиципацији, Правилник о уговарању здравствене заштите из обавезног здравственог осигурања са даваоцима здравствених услуга, Правилник о Листи лекова који се прописују и издају на терет средстава обавезног здравственог осигурања и др.).

Опис програмске активности: Програмска активност „Услуге које пружају установе социјалне заштите“ обухвата средства за обезбеђивање здравствене заштите осигураним лицима смештеним у установама социјалне заштите.

Одговорно лице: др Мирјана Узуновић Мако, директор Сектора за уговарање здравствене заштите, медицинске послове и процену нових технологија

* Планирани расходи у оквиру програмске активности „Услуге које пружају установе социјалне заштите“

Расходи за програмску активност „Услуге које пружају установе социјалне заштите“ планирани су у износу од 2.450,00 милиона динара, што је за 74,00 милиона динара више у односу на Финансијски план за 2025. годину. Планираним средствима обухваћено је и повећање плата као и за запослене уговорене раднике у здравственим установама. У оквиру ове програмске активности, обухваћена су и средства за лекове и санитетски и медицински потрошни материјал за пружање услуга здравствене заштите корисницима установа социјалне заштите.

* + 1. *Програмска активност: Институт/заводи за трансфузију крви и Институт за вирусологију и имунологију*

Програм: Остала права из социјалног осигурања

Шифра програмске активности: 0007

Назив програмске активности: Институт/заводи за трансфузију крви и Институт за вирусологију и имунологију

Правни основ: Правни основ за финансирање здравствене заштите у делу који се односи на институт/заводе за трансфузију крви и институт за вирусологију и имунологију представља Закон о здравственом осигурању и подзаконска акта донета за спровођење овог закона (Правилник о садржају и обиму права из обавезног здравственог осигурања и о партиципацији, План здравствене заштите из обавезног здравственог осигурања у Републици Србији, Правилник о уговарању здравствене заштите из обавезног здравственог осигурања са даваоцима здравствених услуга, правилници о ценама здравствених услуга и др.).

Опис програмске активности: Програмска активност „Институт/заводи за трансфузију крви и институт за вирусологију и имунологију“ обухвата средства за институт/заводе за трансфузију крви, Институт за вирусологију, вакцине и серуме „Торлак“, као и Завода за биоциде и медицинску екологију.

Одговорно лице: др Мирјана Узуновић Мако, директор Сектора за уговарање здравствене заштите, медицинске послове и процену нових технологија

* Планирани расходи у оквиру програмске активности „Институт/заводи за трансфузију крви и Институт за вирусологију и имунологију“

Расходи који се односе на пружање услуга Института за трансфузију крви Србије и завода за трансфузију крви Нови Сад и Ниш, Института за вирусологију, вакцине и серуме „Торлак“ и Завода за биоциде и медицинску екологију планирани су у износу од 1.050,00 милиона динара, што је на нивоу Финансијског плана за 2025. годину.

* + 1. *Програмска активност: Накнаде зарада осигураницима услед привремене неспособности за рад*

Програм: Остала права из социјалног осигурања

Шифра програмске активности: 0008

Назив програмске активности: Накнаде зарада осигураницима услед привремене неспособности за рад

Правни основ: Правни основ за програмску активност „Накнаде зарада осигураницима услед привремене неспособности за рад“ представља Закон о здравственом осигурању и подзаконска акта донета за спровођење овог закона (Правилник о медицинско-доктринарним стандардима за утврђивање привремене спречености за рад и Правилник о начину и поступку остваривања права из обавезног здравственог осигурања и др.).

Опис програмске активности: Програмска активност „Накнаде зарада осигураницима услед привремене неспособности за рад“ обухвата средства ради остваривања права осигураника на накнаде зараде услед привремене неспособности за рад (боловања) преко 30 дана у складу са Законом.

Одговорно лице: мр Драган Матић, заменик директора Сектора за финансијско планирање, анализу, извештавање и финансијску контролу

* Планирани расходи у оквиру програмске активности „Накнаде зарада осигураницима услед привремене неспособности за рад“

Планирани расходи за накнаде зарада осигураницима услед привремене непособности за рад износе 48.060,00 милиона динара што је за 9.091,10 милиона динара више од Финансијског плана за 2025. годину. Ови расходи утврђени су пројекцијом обавеза које треба извршити на годишњем нивоу у законском року. У оквиру ових расхода, обухваћени су и расходи за 35% накнаде зараде услед привремене спречености за рад преко 30 дана у вези са одржавањем трудноће, у износу од 5.900,00 милиона динара, за које се средства обезбеђују у буџету Републике Србије.

* + 1. *Програмска активност: Накнада путних трошкова*

Програм: Остала права из социјалног осигурања

Шифра програмске активности: 0009

Назив програмске активности: Накнада путних трошкова

Правни основ: Правни основ за програмску активност „Накнада путних трошкова“ представља Закон о здравственом осигурању и Правилник о начину и поступку остваривања права из обавезног здравственог осигурања.

Опис програмске активности: Програмска активност „Накнада путних трошкова“ обухвата средства ради остваривања права на накнаду путних трошкова осигураних лица у вези са коришћењем здравствене заштите. Сходно Закону, накнада трошкова превоза обезбеђује се осигураном лицу, као и пратиоцу осигураног лица, у случају упућивања код даваоца здравствене услуге који је удаљен најмање 50 километара од места његовог становања, у складу са одредбама овог закона.

Одговорно лице: мр Драган Матић, заменик директора Сектора за финансијско планирање, анализу, извештавање и финансијску контролу

* Планирани расходи у оквиру програмске активности „Накнада путних трошкова“

Расходи за путне трошкове осигураних лица у вези са коришћењем здравствене заштите планирани су у износу од 2.470,00 милиона динара, што је за 240,00 милиона динара више од Финансијског плана за 2025. годину. Ови расходи утврђени су пројекцијом обавеза које треба извршити на годишњем нивоу у законском року.

9. ПРИХОДИ И ПРИМАЊА И РАСХОДИ И ИЗДАЦИ КОРИСНИКА СРЕДСТАВА РЕПУБЛИЧКОГ ФОНДА

Чланом 2. Закона о буџетском систему прописано је да Финансијски план Републичког фонда садржи и финансијске планове корисника средстава Републичког фонда (здравствене и апотекарске установе чији је оснивач Република Србија, односно локална власт, које Републичком фонду достављају образац 5 - Извештај о извршењу буџета).

Републички фонд се обратио здравственим установама за доставу процењених прихода и примања и расхода и издатака по изворима финансирања за 2026. годину. Подаци достављени од стране здравствених установа о процењеним приходима и примањима и расходима и издацима из буџета, донација и из осталих извора су коришћени за израду процењених прихода и примања и расхода и издатака здравствених установа за 2026. годину из члана 3. став 3. Финансијског плана за 2026. годину.

Укупно процењени приходи и примања корисника средстава Републичког фонда у 2026. години износе 562.785,21 милиона динара и процењени су по изворима финансирања.

Најзначајнији приходи и примања су од организација обавезног социјалног осигурања, односно Републичког фонда и износе 504.026,70 милиона динара (89,56% укупних прихода и примања). Највећи удео у приходима од ООСО имају приходи од трансфера између корисника на истом нивоу (99,85%).

У оквиру процењених прихода и примања корисника средстава Републичког фонда од организација обавезног социјалног осигурања (колона 5) садржани су процењени приходи по основу партиципације за пружене услуге, лекове на рецепт и медицинско-техничка помагала издата осигураним лицима Републичког фонда у износу од 2.100,00 милиона динара (економскa класификацијa 781000).

Структура процењених прихода од партиципације у 2026. години приказана је у следећој табели:

(у милионима динара)

|  |  |  |  |
| --- | --- | --- | --- |
| Ред. бр. | Врста | Процењена партиципација | Структура |
| 1. | Лекови на рецепт (без приватних апотека) | 1.264,00 | 60,19% |
| 2. | Примарна здравствена заштита | 484,00 | 23,05% |
| 3. | Секундарна и терцијарна здравствена заштита | 274,00 | 13,05% |
| 4. | Стоматологија | 37,80 | 1,80% |
| 5. | Установе специјализоване за рехабилитацију | 32,00 | 1,52% |
| 6. | Заводи за јавно здравље | 8,04 | 0,38% |
| 7. | Институт и заводи за трансфузију | 0,09 | 0,01% |
| 8. | Помагала у апотекама (без приватних апотека) | 0,07 | 0,00% |
|  | УКУПНО: | 2.100,00 | 100,00% |

Приходи и примања из осталих извора процењени су у износу од 33.115,48 милиона динара и учествују са 5,88% у укупним приходима и примањима и у великој мери се односе на сопствене приходе здравствених установа остварене пружањем здравствених услуга на тржишту.

Приходи и примања из буџета процењени су у износу од 24.471,21 милиона динара и чине их приходи и примања од Републике, аутономне покрајине и општине. Ови приходи чине 4,35% укупних прихода и примања.

Приходи од донација процењени су у износу од 1.171,82 милиона динара и чине 0,21% укупно планираних прихода и примања.

Укупно процењени расходи и издаци корисника средстава Републичког фонда у 2026. години износе 562.785,21 милиона динара и процењени су по изворима финансирања.

Укупни расходи и издаци највећим делом су финансирани од стране организација обавезног социјалног осигурања, односно Републичког фонда и износе 504.026,70 милиона динара (89,56% укупних расхода и издатака).

Планирани расходи здравствене заштите у Финансијском плану за 2026. годину у износу од 573.256,70 милиона динара, односе се на све даваоце здравствених услуга, укључујући и оне који не достављају образац 5 (Извештај о извршењу буџета) Републичком фонду (установе ван Плана мреже, приватне апотеке, добављачи за помагала, установе социјалне заштите и др). Такође, расходи везани за трошкове лечења у иностранству се не укључују у колону од ООСО. Самим тим, планирани расходи здравствене заштите су већи од процењених расхода у колони 5 (од ООСО).

У укупним расходима и издацима расходи за запослене учествују са 56,19% и износе 316.213,55 милиона динара. Од тога, зараде износе 301.356,43 милиона динара, које се највећим делом обезбеђују из средстава Републичког фонда (287.675,52 милиона динара, што је 95,46% укупних зарада).

Расходи и издаци финансирани из осталих извора процењени су у износу од 33.115,48 милиона динара и чине 5,88% укупних расхода и издатака.

Расходи и издаци финансирани из буџета процењени су у износу од 24.471,21 милиона динара и чине 4,35% укупних расхода и издатака. Ови расходи и издаци финансирани су из три врсте извора: од Републике, аутономне покрајине и општине.

Расходи и издаци финансирани из донација чине 0,21% укупних расхода и издатака и износе 1.171,82 милиона динара.